
Editura MITROPOLIA OLTENIEI 


PREFAŢĂ 


Însemnătatea Sfintei Liturghii în viața 
credincioşilor 


În Studiul nostru Coordonate ale vieţii 
creştine în Sfânta Liturghie! am expus câteva 
principii morale ale vieţii creştine aşa cum se 
oglindesc în Sf. Liturghie. Viaţa creştină are în 
lumina cultului un caracter teandric. Ea se 
desfăşoară într-o împletire a efortului nostru cu 
harul divin, încât creştinul devine un 
colaborator şi  împreună-lucrător al lui 
Dumnezeu (7 Corinteni, UI, 9). 

Sfânta Liturghie determină stilul vieţii 
creştine şi face să răsară virtuțile care îl fac pe 
credincios integru, capabil să se dăruiască 
pentru binele semenilor. În chip deosebit am 
stăruit asupra caracterului comunitar al vieţii 
creştine ca efect al comuniunii credinciosului 
cu Dumnezeu şi cu semenii, realizată prin 
Sfânta Liturghie. 

În studiul nostru am pus faţă în față viața 
credincioşilor cu Sfânta Liturghie, ca două 
entități deosebite, care se pot oglindi una în 


' Cf. „Mitropolia Banatului”, nr. 1-3/1968, pp. 30-39. 

alta, fără să stăruim îndeajuns asupra legăturii 
intrinseci dintre ele, fără să arătăm că 
Liturghia este izvorul principal şi artera prin 
care se întreţine viața creştină. Într-adevăr, în 
Liturghie este locul cel mai înalt al vieții şi 
spiritualităţii creştine, „muntele cel înalt și 
sfânt”, în care suntem împreună cu Dumnezeu. 

Pentru aceea, în rândurile ce urmează 
încercăm să aprofundăm legătura dintre 
Liturghie şi viața creştină, precum şi modul în 
care prin Liturghie se dăruieşte credinciosului 
puterea de a trăi cu Dumnezeu şi se 
împărtăşeşte, împreună cu învățătura de 
credinţă şi de îndrumare morală, „apa cea vie” 
a harului divin. 

Inainte de a intra în tratarea temei, socotim 
necesar să ne referim la evenimentul biblic al 
călătoriei celor doi ucenici în ziua Învierii cu 
lisus Hristos, de la Ierusalim la Emaus, redat de 
Sf. Evanghelist Luca (XXIV, 13-33). 

Această călătorie are, fără îndoială, un 
caracter istoric. Ea este descrisă de un martor 
al ei. Ea are însă şi un caracter simbolic, 
profetic, nu departe de mesajul pe care îl 
transmite Liturghia credincioşilor. De altfel, 
cele cuprinse în Scriptură nu se limitează la un 
timp sau un număr oarecare de suflete, ci 
privesc pe toţi cei ce caută, într-un fel sau 

altul, pe Hristos şi cărora EI le oferă diferite 
prilejuri de a-L cunoaşte şi de a trăi cu El. 

Evanghelistul Luca descrie etapele 
sufleteşti şi treptele cunoaşterii lui lisus 
Hristos în drumul lor de la Ierusalim la Emaus. 
La început ei erau „trişti”, pentru că nu ştiau 
despre lisus decât că a fost prins şi răstignit. 
Pentru ei lisus era departe. Tot ceea ce ştiau 
despre El erau fapte din trecut, care se 
încheiau cu răstignirea şi cu moartea pe cruce. 
Apoi au devenit „uimiţi” după cele auzite de la 
femeile mironosiţe şi de la apostoli că este viu, 
dar încă nu-L văzuseră; inima lor era „arzând” 
când călătorul care mergea cu ei, pe care îl 
vedeau şi îl auzeau, le tâlcuia din Scripturi 
despre Mesia cel aşteptat. 

În sfârşit, ochii lor s-au deschis şi L-au 
cunoscut, mai bine-zis L-au recunoscut atunci 
când a frânt şi a binecuvântat pâinea. 
Cunoaşterea şi încredințarea că El este cu 
adevărat viu şi prezent cu ei a avut o aşa de 
mare înrâurire asupra lor, încât au mers în 
grabă la apostoli şi le-au spus că au văzut pe 
Domnul şi au călătorit cu El. De atunci au 
devenit vestitori şi mărturisitori ai lui Hristos. 

Am folosit pericopa biblică de la Luca 
drept început al consideraţiilor noastre, chiar 
dacă frângerea şi binecuvântarea pâinii în ziua 

Învierii nu poate fi socotită drept prima 
Liturghie săvârşită de apostoli — aşa cum 
remarcă anumiţi comentatori —, totuşi ea are 
multe asemănări cu ceea ce se petrece în 
sufletul credincioşilor când participă la Sfânta 
Liturghie. Ei vin la biserică să-L cunoască pe 
Hristos, să se întâlnească în chip tainic cu EI, să 
asculte învățătura Evangheliei şi mai ales să se 
unească cu El în Taina Euharistiei. În Sfânta 
Liturghie apare duhovniceşte însuși lisus, care 
vorbeşte tainic credincioșilor, face minuni, 
moare și înviază, aşa precum făcea când umbla 
în Țara Sfântă, însoţit de ucenici. Sfânta 
Liturghie este pentru creştinul ortodox „o sfântă 
comuniune cu Dumnezeu”, o „viaţă în Hristos”. 

„Ultimul scop al cultului ortodox, spune 
un cercetător, nu este doar o simplă influență 
morală sau o acțiune de îndrumare, ci unirea 
tainică cu Dumnezeu, sfinţirea vieţii de pe 
pământ, a sufletului şi a trupului, a întregii 
creaţii”. 

Este demn de observat că, în ultima 
vreme, cultul ortodox, în general, şi Sfânta 
Liturghie, în special, se bucură de o deosebită 


? Karl Fritz, Die Stimme der Osrkirche, ct. Arhim. Elie 
Mastroghianopoulos, Nostalgia Ortodoxiei, în „Mitropolia 
Banatului”, nr. 10-12/1974, p. 636. 

atenţie şi prețuire a cercetătorilor protestanți şi 
romano-catolici. Amintim aici doar câteva 
nume: E. Seeberg, care a ţinut în anul 1935, în 
Berlin, o serie de conferințe despre Biserica 
Răsăriteană; Friederich Heiler a scris o 
monumentală lucrare intitulată Urkirche und 
Ostkirche; E. Benz din Marburg a publicat, în 
1950, lucrarea Kirche und Kosmos, şi Karl 
Tritz, cu lucrarea amintită, publicată în 
Stuttgart, în 1950. 

Dintre romano-catolici, amintim pe 
teologul Wunderle din Wiirzburg, care a ținut, 
în 1939, o săptămână de. prelegeri despre 
învăţătura şi cultul ortodox; pe IL. Tyciak cu 
lucrarea sa: Die Liturgie als Quele Ostlicher 
Frâmmigkeit, Freiburg im Breisgau, 1937; 
Kirhhoff, de la renumita mănăstire benedictină 
Maria Laach, precum şi pe francezul Louis 
Boujer, care a publicat în revista „Dieu 
Vivant” studiul judicios: Catolicii apuseni şi 
liturghia bizantină. 

După toți aceşti cercetători şi după cum o 
prețuieşte creştinul ortodox, Liturghia este o 
„teofonie sfântă”, o expresie a Revelaţiei 
dumnezeieşti, un izvor al harului, în care se 


* CE. Elie Mastroghianopoulos, în „Mitropolia Banatului”, 
nr. 10-12/1974, pp. 626-643, şi nr. 3-6/1975, pp. 159-176. 

întâlnesc cele cereşti cu cele pământeşti, 
Dumnezeu cu fiii Săi. Ea este, după expresia lui 
Sergiu Bulgakov, „cerul pe pământ”. S-ar putea 
asemăna Liturghia cu scara minunată pe care a 
văzut-o la Betel patriarhul Iacov în vis, pe care 
coborau şi urcau îngerii lui Dumnezeu, sau cu 
fântâna lui Iacov, lângă care femeia 
Samarineancă, ce nu ştia altceva despre 
Dumnezeu decât că, în această privință, este o 
ceartă între evrei şi samariteni, s-a întâlnit cu 
lisus, de la care a primit „apa cea vie” şi a ajuns să 
cunoască marele adevăr religios, că Dumnezeu 
este Duh şi „cei ce se închină lui se cade să se 
închine în duh şi în adevăr” (loan IV, 24). 

În decursul acestei revelații, manifestată 
prin cuvinte, prin simboluri, prin imne şi icoane 
sfinte, sufletul credinciosului trece printr-o 
mare gamă de trăire spirituală: fior sfânt, 
uimire, nădejde, iubire, așteptând cu inima 
arzândă clipa întâlnirii şi comuniunii cu Hristos 
în Taina Cuminecării, în faţa căreia exclamă cu 
toată convingerea: „Cred, Doamne, şi 
mărturisesc că Tu eşti cu adevărat Hristos, Fiul 
lui Dumnezeu celui viu, Care ai venit în lume 
să mântuieşti pe cei păcătoşi, dintre care cel 
dintâi sunt eu. Încă cred că acesta este însuşi 
preacurat Trupul Tău şi acesta este însuşi 
scump Sângele Tău ... care se dă mie spre 

iertarea păcatelor şi spre viaţă de veci”. 

Credinciosul pleacă de la Sfânta Liturghie 
cu convingerea nezdruncinată că s-a întâlnit şi 
s-a unit cu Hristos, că este un purtător de 
Hristos, un  „hristofor”, străduindu-se să 
păstreze acest scump odor cu mare cinste şi să 
devină un mărturisitor al Lui. 

De altfel, aproape în centrul Liturghiei, este 
momentul numit „sărutarea păcii”, în care 
slujitorii altarului se îmbrățișează şi zic unii 
altora: „Hristos în mijlocul nostru — Este şi va sad 

La sfârşitul Liturghiei, după cuminecarea 
credincioşilor, preotul îi binecuvintează 
rostind cuvintele:  „Mântuieşte, Doamne, 
poporul Tău şi binecuvântează moştenirea Ta” 
(Ps. XXVII, 12). 

La auzul acestor cuvinte, întreaga biserică 
răspunde, cântând: „Văzut-am lumina cea 
adevărată, primit-am Duhul cel ceresc, aflat-am 
credința cea adevărată, nedespărțitei Sfintei Treimi 
închinându-ne, că aceasta ne-a mântuit pe noi”, 

Răspunsul credincioşilor indică convingerea 
cu care pleacă de la Liturghie şi arată darurile pe 


+ În primele veacuri ale creștinismului, în acest moment 
liturgic îşi dădeau sărutarea păcii toţi credincioşii din 
biserică, bărbaţii cu bărbaţi şi femeile între ele, rostind 
cuvintele: „Hristos în mijlocul nostru — Este şi va fi 
acum şi totdeauna”. 

care le primesc, făcând din însăşi viaţa lor o slujbă 
de preamărire a lui Dumnezeu. 

Prin credință îl vedem pe însuşi Hristos, 
care a spus despre Sine: „Eu sunt lumina 
lumii; cel ce îmi urmează Mie nu va umbla în 
întuneric, ci va avea lumina vieții” (loan VIII, 
12); prin credință cunoaştem şi primim 
adevărul  mântuitor al Evangheliei, prin 
credință primim pe Duhul Sfânt, sfinţitorul 
vieţii; prin credinţă trăim în comuniune cu toți 
credincioşii şi ne închinăm Sfintei Treimi, 
Care ne-a mântuit. 

Credincioşii se întorc astfel bucuroşi şi 
înnoiți sufleteşte de la o astfel de întâlnire 
minunată cu Dumnezeu. De acum ei sunt 
numiţi „moştenire” a lui Dumnezeu, câştigaţi 
prin jertfa de pe cruce a Mântuitorului, a cărei 
continuare nesângeroasă se împlineşte tainic în 
Sfânta Liturghie. În decursul Sfintei Liturghii, 
evenimentele iconomiei divine apar 
cronologic, aşa cum s-au petrecut în viața 
Mântuitorului. La început se înfăţişează, prin 
cuvinte şi simboluri, întruparea Mântuitorului, 
cum sunt de pildă actele liturgice de la 
proscomidie şi imnul îngeresc de la începutul 
Liturghiei: „Mărire întru cei de sus lui 
Dumnezeu, şi pe pământ pace, întru oameni 
bună voire”. În acest moment, credinciosul se 

simte părtaş şi prezent duhovniceşte la 
minunea întrupării, sau, mai degrabă spus, 
lisus Hristos se  întrupează în inima 
credinciosului. leşirea la propovăduire a lui 
lisus este simbolizată prin ieşirea cu 
Evanghelia la vohodul mic; după care se 
înfăţişează pe rând vestirea patimilor, intrarea 
în Ierusalim, Cina cea de Taină, Răstignirea, 
îngroparea, Învierea, Înălțarea la cer, 
Pogorârea Sfântului Duh. Dar toate acestea 
sunt trăite în prezent. Liturghia nu este un 
memorial, ci o realitate vie. Se poate vorbi de 
o prezență, de o lucrare a Sfântului Duh, 
precum vorbim despre o prezență reală a lui 
Hristos şi de o continuă epifanie a Sfintei 
Treimi. Pe lângă retrăirea cronologică a 
momentelor principale din iconomia mântuirii 
— Întruparea, Jertfa şi Învierea — transmise cu 
fidelitate în jertfa şi Taina Euharistiei, 
Liturghia face cunoscut credincioşilor taina 
cea mare a Sfintei Treimi, unitatea lui 
Dumnezeu după fiinţă şi treimea persoanelor, 
arătând lucrarea fiecăreia în opera de creare şi 
mântuire a lumii. Concomitent cu revelația 


5 Temoignage et spiritualite liturgique, Temă dezbătută 
în şedinţa Comisiei de Misiune şi Evanghelizare de la 
Ecimiadzin în septembrie 1975, cf. „Contacts”, nr. 
4/1975, p. 427. 

Sfintei Treimi, credinciosul este chemat să se 
ridice pe treptele desăvârșirii morale, să treacă 
de la starea de „chip al lui Dumnezeu” la 
starea de „asemănare” cu Dumnezeu. 

Liturghia ne apare astfel ca un minunat 
„laborator”, în care se lucrează restaurarea 
credinciosului. Pentru aceea în decursul 
Liturghiei întâlnim chemări, treziri, vestiri, 
care ne fac să fim atenţi la cele ce se întâmplă 
în momentele principale. De pildă, la început, 
diaconul zice: „Cu pace Domnului să ne 
rugăm”. Ceva mai târziu auzim: „înțelepciune, 
drepţi, să ascultăm Sfânta Evanghelie”. 

Aproape de momentul culminant se 
rostesc cuvintele: „Sus să avem inimile”, iar 
chemarea la împărtăşire are următoarea rostire: 
„Cu frica lui Dumnezeu, cu credință şi cu 
dragoste să vă apropiaţi”. 

Deosebit de chemarea spre înălțimi 
spirituale, în Liturghie se comunică membrilor 
Bisericii comuniunea cu sfinții, cu îngerii, se 
invocă asupra lor darul şi binecuvântarea lui 
Dumnezeu, ca de pildă: „Darul Domnului 
nostru lisus Hristos, dragostea lui Dumnezeu- 
Tatăl şi împărtăşirea Sfântului Duh să fie cu 
voi cu toți” etc. 

Numele lui Dumnezeu este întâlnit mereu 
în Liturghie. Lui îi adresăm cererile şi 

mulțumirile, pe EI îl preamărim. ÎL mărturisim 
unul în ființă şi întreit în persoane. 

Înainte de citirea Apostolului şi a 
Evangheliei, toți membrii Bisericii cântă imnul 
„Sfinte Dumnezeule, Sfinte tare, Sfinte fără de 
moarte, miluieşte-ne pe noi”. 

Cerurile pare că se deschid şi noi intrăm 
în împărăţia lui Dumnezeu, Cel întreit sfânt, în 
împărăţia lui Dumnezeu Tatăl, Fiul şi Sf. Duh, 
a cărui milă este bogată şi nemăsurată. 

Prima persoană a Sfintei Treimi este 
numită Dumnezeu, pentru că EI este începutul 
şi stăpânul a toate. Fiul este numit „tare”, căci 
e braț al Tatălui și biruitor al morţii. Sf. 
Apostol Pavel spune: „Noi propovăduim pe 
Hristos cel răstignit... puterea şi înțelepciunea 
lui Dumnezeu” (1 Corinteni 1, 23-24). lar 
Duhul Sfânt este numit „fără de moarte”, căci 
EI este pururea viu şi făcător de viaţă. 

Dar, deşi zicem „Sfinte Dumnezeule, 
Sfinte tare, Sfinte fără de moarte”, nu 
continuăm a zice: „miluiţi-ne pe noi”, cum ar 
cere legile gramaticii, ci zicem: „miluieşte-ne 
pe noi”, fiindcă unul este Dumnezeu. Tot în 
imnul acesta spunem: „sfinte”, cu referire la 
fiinţa lui Dumnezeu, „căci cu adevărat unul 
singur este sfânt, sfânt prin firea Sa; iar noi 
chiar dacă suntem sfinți, nu suntem de la 

natură, ci prin participarea la sfințenie, prin 
exercițiu şi prin rugăciune” (Sf. Chiril al 
Ierusalimului). 

Sfinţenia este un dar dumnezeiesc care se 
dă în chip vizibil credincioşilor prin Sfintele 
Taine: a Botezului, a Ungerii cu Sfântul Mir, a 
Euharistiei, pentru săvârşirea cărora este 
necesară Sfânta Taină a Hirotoniei, celor 
anume pregătiți. 

În Liturghie se arată strălucirea 
supranaturală a măreției dumnezeieşti şi a 
sfințeniei, prin simboluri sensibile”. În 
Liturghie sunt şi alte momente în care 
preamărim şi mărturisim Sfânta Treime, taină 
necuprinsă şi neajunsă de mintea omenească. 
Am putea numi întreaga Liturghie o doxologie 
a lui Dumnezeu, spre iubirea Căruia suntem 
chemaţi, precum sunt  mădularele unui 
organism legate între ele prin ţesuturi. La 
îndemnul: „Să ne iubim unii pe alţii, ca într-un 
gând să-L mărturisim”, toți credincioşii cântă: 
„Pe Tatăl, pe Fiul şi pe Sfântul Duh, Treimea 
cea de o ființă şi nedespărțită”, iar ceva mai 
târziu se cântă imnul serafimic: „Sfânt, Sfânt, 
Sfânt e Domnul Savaot, plin este cerul şi 


“ A se vedea despre aceasta: N. Cabasila, Viaţa în 
Hristos, trad. rom. de Pr. Teodor Bodogae. 

pământul de mărirea Lui”. 

Viaţa creştinilor este aşezată sub grija şi 
ocrotirea Sfintei Treimi, de la care şi prin care 
sunt toate. De aceea, în Ortodoxie, una din 
cele mai frecvente rugăciuni, rostită şi cântată 
de credincioşi, se adresează Sfintei Treimi: 
„Nădejdea mea este Tatăl, scăparea mea este 
Fiul, acoperământul meu este Duhul Sfânt, 
Treime Sfântă, slavă Ţie”. 

Credinciosul ortodox se  minunează 
văzând cerul înstelat, dar nu adresează 
rugăciuni stelelor, nu se roagă pietrelor, oricât 
de strălucitoare ar fi, nici munţilor, nici naturii, 
cu toată imensitatea lor. Toate acestea sunt 
creaturi ale aceluiaşi Ziditor, pe Care îl laudă 
toată făptura şi Căruia se închină toate puterile 
cereşti şi pământești. Liturghia ortodoxă 
aşează tot cosmosul sub purtarea de grijă a lui 
Dumnezeu. 

Deşi Liturghia ne îndreaptă spre slava cea 
negrăită şi neajunsă a dumnezeirii, căreia 
credincioşii şi îngerii îi aduc doxologie, totuşi 
ea nu e lipsită de elementul uman, de 
dragostea lui Dumnezeu, care coboară la noi, 
se întrupează, se jertfeşte şi se dă pe Sine ca 
hrană pentru viaţa cea veşnică. 

Liturghia este viaţa în Hristos. „El 
împlineşte pentru noi necurmat această 

slujire”, precum spune N. Cabasila, cel mai de 
seamă tâlcuitor al ei, din sec. XV. Prin 
Liturghie, prin aşezarea Sfintei Taine a 
Euharistiei în Joia Mare, Hristos a ales calea 
Slujirii  necontenite pentru mântuirea 
credincioşilor. El este Cel ce aduce şi Cel ce se 
aduce pe Sine, sub forma pâinii şi a vinului. 
Cel ce jertfeşte şi Cel ce se jertfeşte pentru toți 
fiii Bisericii. Asistăm mereu, în decursul 
Sfintei Liturghii, la o hristofanie, la o 
necontenită „deşertare” (kenoză) a lui Hristos 
Care vine la noi spre a se împărtăşi ca pâine 
cerească, după care Hristos devine al nostru şi 
noi ai Lui. EI este, precum spune un tâlcuitor 
al Liturghiei, „prizonierul” care se roagă 
împreună cu credincioşii şi pentru ei. 

„Liturghia este viață, lucrare prin care 
trăieşte şi se mântuieşte în Hristos, căpetenia 
întregului trup tainic”. 

In decursul săvârșirii „se petrece un 
neîncetat schimb de viaţă divin-umană, schimb 
nemijlocit, tainic de Mântuitorul. Liturghia 
reprezintă, deci, o viaţă ce trăieşte în veci, o 
jertfă neîncetat lucrătoare, legată nedespărțit 


” Benedict Baur, O.S.B., Werde Licht 1 Teil, Freiburg im 
Breisgau, 1938, p. VII. 

de persoana Mântuitorului”S. 

Ea poartă şi aduce pe Hristos în inima 
credincioşilor şi îndreaptă privirea spre 
eternitate, ca spre o „pregustare a paradisului”, 
față de care şi vremea noastră şi oricare alta 
este un prezent”. 

În Sfânta Liturghie se aduce jertfa care 
este forma cea mai înaltă de cinstire a lui 
Dumnezeu. Cel ce se jertfeşte este însuşi 
Hristos „sfânt, fără de răutate, fără de pată, 
osebit de cei păcătoşi şi mai presus decât 
cerurile” (Evrei, VII, 26). 

Despre folosul jertfei, Sf. Simeon, 
arhiepiscopul Tesalonicului, spune: „Nu este 
ceva mai de folos nouă şi mai iubit de 
Dumnezeu, ca jertfa aceasta, pentru că este 
lucrarea Lui şi înnoirea oamenilor şi părtăşie a 
Lui cu noi”. 

Deşi sufletul Liturghiei este jertfa 


* Pr. P. Vintilescu, Funcțiunea catehetică a Liturghiei, 
în „Studii teologice” nr. 1-2/1949. 

” Prof. Vasile Coman, Coordonate ale vieții creştine în 
Liturghie, în „Mitropolia Banatului”, nr. 1-3, 1968. 

'9 Tratat asupra tuturor dogmelor credinței ortodoxe, 
Bucureşti, 1865, p. 353. Pr. Prof. Ene Branişte, 
Însemnătatea Sfintei Liturghii pentru viaţa creştină, în 
„Candela”, publicaţie a Parohiei ortodoxe române din 
Suedia, an. I, nr. 3/1973, pp. 4-7. 

nesângeroasă a Mântuitorului pentru mântuirea 
tuturor, ea nu se opreşte la jertfă, ci se 
prelungeşte în bucuria pascală, prin care 
Hristos devine centrul vieţii creştine în veac şi 
în veşnicie. 

Prin Sfânta Liturghie creştinii au 
posibilitatea să fie în legătură permanentă cu 
lisus Hristos, împlinindu-se astfel testamentul: 
„lată, Eu cu voi sunt în toate zilele până la 
sfârşitul veacului” (Matei, XXVIII, 20), 
precum şi porunca de la Cina cea de Taină: 
„Aceasta să o faceţi întru pomenirea Mea” 
(Luca, XXII, 19). 

Prin cuvântul Evangheliei Sale, prin 
puterea Sa dumnezeiască, prin Sfânta 
Euharistie, Hristos este în lume, fiind în 
acelaşi timp de-a dreapta Tatălui în ceruri. 

„Cerul” şi „înălţarea la cer” nu au nicio 
semnificaţie spaţială. Cerul nu este un loc care 
se află undeva în spaţiul cosmic, ci este o stare 
de preamărire şi îndumnezeire a naturii 
credinciosului, care devine astfel neperceptibilă 
simţurilor. După voia Sa, Mântuitorul s-a arătat 
ucenicilor cu trupul transfigurat, dar perceptibil, 
ca să se convingă că El este cu adevărat. 
Transcendenţa prezenței Sale nu pune limită 
prezenţei Sale cu credincioşii, înălțarea la cer 
nu înseamnă că Hristos s-a depărtat de lume. 

„Venirea Sa” (Matei, XXIV, 30) nu înseamnă o 
venire din vreun oarecare loc din „ceriu pe 
pământ”. Noi nu avem alte cuvinte să 
exprimăm modul de a face accesibil pe Hristos 
nouă. „Nu vom muri cu toţii, spune Sf. Apostol 
Pavel, dar toţi ne vom schimba, într-o clipă, la 
sunetul trâmbiţei” (1 Corinteni, XV, 50). 

Hristos este în lume prin Biserica pe care 
a întemeiat-o, al cărei cap este. lar în centrul 
Bisericii este Euharistia, mod permanent prin 
care Hristos trăieşte în noi şi noi în EI. 

Între jertfa văzută şi sângeroasă de pe 
Golgota şi cea tainică din Sf. Liturghie nu este 
o deosebire esenţială. Unul şi acelaşi Hristos 
se jertfeşte în amândouă, numai că în una în 
chip văzut, în alta în chip nevăzut; în una în 
chip dureros, în alta fără durere. Amândouă 
sunt „o ardere de tot”, pe care a adus-o Fiul lui 
Dumnezeu pentru mântuirea lumii. Așa 
precum dintr-un foc viu şi văzut se continuă „0 
ardere de tot”, pe care a adus-o Fiul lui 
Dumnezeu pentru mântuirea lumii. Aşa 


1! Sergiu Bulgakov, comentând textul de la Ioan, XIX, 34 
într-un studiu dens publicat în „Contacts” nr. 3 pe 1975, 
intitulat: Le saint Graal, susţine prezenţa lui Hristos în 
lume nu numai în mod spiritual şi prin Sf. Euharistie, ci şi 
prin sângele curs din coasta străpunsă cu sulița, în 
Vinerea Mare, care a udat pământul (p. 298 sq.). 

precum dintr-un foc viu şi văzut se continuă o 
ardere nevăzută, lentă, precum dintr-un izvor 
pornesc în albia râului stropi din aceeaşi apă şi 
se duc în lungul şi în latul lumii, tot astfel din 
jertfa de pe Golgota a pornit râul cel mare şi 
binefăcător al jertfei euharistice din care ne 
împărtăşim cu Hristos Domnul. 

Astfel Liturghia asigură credincioşilor din 
toate timpurile şi locurile comuniunea cu 
Dumnezeu prin lisus Hristos. 

În locul Legii și al altarelor vechi de 
jertfă, care aveau, după cuvântul Apostolului 
Pavel, numai „umbra bunătăţilor viitoare” 
(Evrei X, 1-4), lisus a aşezat, la Cina cea de 
Taină, jertfa Trupului şi a Sângelui Său, prin 
care a dobândit o „veşnică răscumpărare”. 

La Cincizecime, prin pogorârea Duhului 
Sfânt peste Apostoli, a luat naştere, în chip 
văzut, Biserica creştină, împărăția lui 
Dumnezeu pe pământ, torța Duhului Sfânt în 
lume. În Sfânta Liturghie se simte şi se trăieşte 
lucrarea sfinţitoare a Duhului Sfânt. În partea 
ei esenţială, divină, Liturghia este o lucrare a 
Duhului Sfânt. Duhul Sfânt face cunoscut şi 
prezent pe lisus Hristos de la Rusalii până la a 
doua venire. Prin lucrarea Duhului Sfânt se 
sfinţesc darurile, pâinea şi vinul, şi se 
transformă în Trupul şi Sângele Domnului, 

după cum aceeași lucrare sfințeşte şi 
luminează viața credincioşilor. 

Necontenit cerem ajutorul Sfântului Duh în 
timpul săvârșirii Sfintei Liturghii. Chiar la 
începutul slujbei, preoții rostesc în taină 
rugăciunea prin care cheamă în ajutor pe Duhul 
Sfânt: „Împărate ceresc, Mângâietorule, Duhul 
Adevărului, Care pretutindeni eşti şi pe toate le 
plineşti; Vistierul bunătăţilor şi Dătătorule de 
viaţă, vino şi Te sălăşluieşte întru noi şi ne 
curățeşte pe noi de toată întinăciunea, şi 
mântuieşte, Bunule, sufletele noastre”. 

Duhul Sfânt este numit „Vistierul 
bunătăţilor”. Prin EI se primeşte tot darul 
desăvârşit şi toată darea cea bună care vine de 
la Părintele luminilor. Nu se cunoaşte o 
„vistierie”, o comoară de bunătăţi care să nu 
aibă sfârşit, în afară de comoara de bunătăţi a 
Duhului Sfânt. 

Duhul Sfânt este numit „Dătător de viață”, 
fiindcă EI ne învredniceşte de viața cea veşnică, 
dobândită prin Jertfa şi Învierea lui Hristos. 

Două mari lucruri se săvârşesc de către 
Sfântul Duh în decursul Liturghiei: In urma 
rugăciunilor pe care le face Biserica, Duhul 
Sfânt se pogoară şi sfințeşte darurile aduse 
pentru jertfă — pâinea şi vinul — în Trupul şi 
Sângele Domnului. Focul Sfântului Duh 

pogorât peste Apostoli în ziua de Rusalii a 
transformat cu desăvârşire viața lor. El vine şi 
la noi în decursul Sfintei Liturghii şi preface 
pâinea și vinul în Trupul şi Sângele Domnului. 
Negrăită minune! Neajunsă putere a lui 
Dumnezeu! Adânc al iubirii de oameni! 
Aducându-ne aminte de cruce, de groapă şi de 
Invierea cea de a treia zi, cerem şi ne rugăm şi 
ne cucerim, zicând: „Trimite, Doamne, Duhul 
Tău cel Sfânt peste noi şi peste aceste daruri ce 
sunt puse înainte, şi fă pîinea aceasta (în) 
cinstit Trupul Hristosului Tău, iar ce este în 
Potirul acesta, în cinstit Sângele Hristosului 
Tău, prefăcându-le cu Duhul Tău cel Sfânt”. 
Lucrarea Duhului Sfânt în Liturghie nu se 
opreşte în momentul sfințirii darurilor pentru 
jertfă. De acum înainte Duhul Sfânt ajută 
credincioşilor să înainteze cu vrednicie spre 
izvorul mântuirii. Duhul Sfânt este Simțitorul 
vieţii, “ curățeşte sufletul de  întinăciunea 
păcatului şi îl împodobeşte cu daruri cereşti. 
După sfințirea darurilor pentru jertfă, 
continuăm să ne rugăm „să ni se trimită 
dumnezeiasca milă şi darul Sfântului Duh”. 
Credinciosul este un chip duhovnicesc. El 
face din sufletul său lăcaș al Duhului Sfânt, ale 
cărui roade sunt, după cuvântul Apostolului 
Pavel, „dragostea, pacea, îndelunga-răbdare, 

bunătatea, facerea de bine, credința, blândețea, 
înfrânarea, curăţia” (Galateni V, 22-25). El se 
străduieşte să nu întristeze prin viaţa sa pe „Duhul 
cel Sfânt al lui Dumnezeu” (Efeseni IV, 30). 

Lucrarea Duhului Sfânt se prelungeşte în 
viaţa credincioşilor şi le ajută să urce pe 
treptele desăvârşirii. Călăuzită şi luminată de 
Duhul Sfânt, viaţa lor devine o doxologie, iar 
lucrul, ca o rugăciune. 

Prin Duhul Sfânt credinciosul se află în 
legătură cu rădăcinile vieţii în Dumnezeu. 
Comuniunea cu Dumnezeu are o înrâurire 
covârşitoare asupra modului şi stilului de viață 
al credincioșilor în societate. Aşa precum 
dintr-o rădăcină adâncă şi uneori nevăzută 
creşte şi se dezvoltă un copac mare, încărcat 
cu roade, tot astfel, din lucrarea divino-umană 
ce se săvârşeşte în Liturghie, se hrăneşte 
întreaga viaţă spirituală a credincioșilor”. Prin 
participarea la Sfânta Liturghie se realizează 
transformarea lăuntrică a vieţii, a raporturilor 
dintre semeni care trăiesc împreună. 

Pentru credincioşi, Sfânta Liturghie este 
ca un „laborator” duhovnicesc în care se 
întâlnesc puterile spirituale ale credincioşilor 


*2 E. Tyciak, Die Liturgie Quele Ostlicher Frămmigkeit, 
cf. „Mitropolia Banatului”, nr. 3-6/1975, p. 163. 

cu harul divin, şi din această comuniune se 
naşte „omul cel nou”, făptura duhovnicească. 
Liniştea sufletească, dragostea şi armonia în 
familie, împlinirea îndatoririlor cu conştiinţă, 
respectul aproapelui, spiritul de dăruire, 
jertfirea orgoliului şi a egoismului află în 
dumnezeiasca slujbă un izvor şi un mediu 
prielnic de dezvoltare. Liturghia este un 
neîntrecut pedagog care ne învaţă să trăim şi să 
privim problemele vieţii „sub specie 
eternitatis”. Ea contribuie la sfințirea 
inteligenței prin depăşirea autonomiei 
orgolioase, sentimentul este purificat şi voinţa 
întărită pe drumul binelui. 

Liturghia este o minunată şcoală a 
virtuţilor creştine, o bogată comoară de 
învățţăminte, la îndemâna tuturor 
credincioşilor!?. „Nu se mai află altă formă de 
rugăciune care să poată atât de mult şi care să 
ne dea nădejdi mai tari ca cea adusă prin 
această înfricoşată jertfă care a curățit în dar 
păcatele şi fărădelegile”. Sacrificiul Euharistiei 
este continuat în viață şi multiplicat față de toți 
credincioşii ce se află în robia patimilor. Pe drept 


1 CE. Pr. Prof, Ene Branişte, op. cir,, p.6. 
+ Diacon Ene Branişte, Tălcuirea dumnezeieştii Liturghii 
de N. Cabasila, cap. 54, p. 67. 

cuvânt, spunea Sf. loan Gură de Aur: „Nu pot 
crede în mântuirea aceluia care nu încearcă să 
mântuiască pe alţii”!5. „Când slujeşte Liturghia, 
preotul cinstește pe Dumnezeu, veseleşte pe 
îngeri, zideşte Biserica, mijloceşte ajutor viilor, 
odihnă morților, iar pe sine se face părtaş tuturor 
bunurilor”!€. Liturghia transmite vieţii cre- 
dincioşilor adevărurile şi credința şi puterea 
harului divin. 

În ultima vreme s-a stăruit mult în 
rândurile cercetătorilor liturgişti ortodocşi 
asupra frumuseţii, însemnătăţii şi înrâuririi pe 
care o are Sfânta Liturghie în viața 
credincioşilor. Amintim că în anul 1974 a luat 
fiinţă centrul de cercetări liturgice şi pastorale 
condus de Pr. Alexandru Schmemann, a cărui 
primă sesiune a avut loc între 25-30 august 
1974 la Montgeron. La această şedinţă s-au 
prezentat următoarele teme: 1. Sensul Tainelor 
după Liturghie; 2. Noţiunea de taină după 
Biblie şi Părinţii Bisericii; 3. Rugăciunea 
neîncetată şi rugăciunea orelor; 4. Sfânta 
Liturghie — locul spiritului. In diversele şedinţe 
ale Consiliului Ecumenic al Bisericilor, 


15 „Contacts, nr. 4/1975, p. 427. 

"* Urmarea lui Hristos, Cartea IV, cap. $, trad. de G. 

Munteanu, ed. Monastirea Neamţu, 1927, pp. 363-364. 

problemele liturgice specifice Ortodoxiei 
ocupă un loc din ce în ce mai preponderent. 

Comisiunea Misiune şi Evanghelizare a 
ținut între 16-21 septembrie 1975 la 
Ecimiadzin, în Armenia, o sesiune cu tema: 
„Mărturisirea lui Hristos în decursul vieţii 
liturgice a Bisericii”. 

Redăm câteva idei din referatul „Mărturie 
şi spiritualitate liturgică” din care reiese cu 
pregnanţă rolul şi însemnătatea Liturghiei în 
viaţa credincioşilor. Toată rugăciunea şi viaţa 
membrilor Bisericii, adunați în oficierea 
comună sau împlinind fiecare în templul inimii 
sale rugăciunea, este centrată pe Euharistie, 
către care converg toate rugăciunile şi acţiunile 
liturgice ale poporului lui Dumnezeu. Prin 
aceasta Biserica descoperă adevărata ei 
identitate. 

În celebrarea cultului care se prelungeşte 
în existența zilnică a membrilor ei, Biserica 
anunță realizarea, venirea împărăției Sfintei 
Treimi, întreaga Tradiţie a Bisericii — cultul, 
teologia, predica — este o doxologie, o laudă 
neîncetată, o mărturisire a biruinței pascale a 
lui Hristos şi a eliberării credinciosului de 
toate puterile care-l asupresc şi-l degradează. 
Rugăciunea şi Euharistia sunt mediile în care 
depăşim egoismul. 

Biserica întreagă dă mărturie de vestea 
cea bună a vieţii divine restaurată în noi, 
credincioşii. Când Biserica îşi descoperă 
natura sa comunitară, noi nu mai trăim în 
Biserică, ci trăim Biserica. Ea încetează de a fi 
ca o structură aparte şi devine pentru creştini 
Casa Părintelui ceresc, care ne dă şi ne 
hrăneşte cu pâinea cea cerească. In ea se 
desfăşoară darurile particulare cele mai 
diverse, edificatoare ale Trupului unic al lui 
Hristos, aşa precum: rugăciunea, dragostea, 
înţelepciunea, mărturia etc. 

Prin bogăţia şi varietatea vieţii sale 
liturgice şi sacramentale, Biserica asigură 
permanenţa şi adevărul rugăciunii. Aceasta din 
urmă este temelia existenței creştine reînnoite 
în Duhul Sfânt. Prin rugăciune, creştinul 
găseşte rădăcinile sale profunde, legătura sa cu 
viaţa. Cultul liturgic se continuă necesar în 
viaţa zilnică pe care o hrăneşte şi pe care o 
pregăteşte. Întreaga spiritualitate ortodoxă este 
aci în joc, privind modalităţile cele mai variate 
ale sfințirii vieţii noastre. Sfințirea cugetului, 
prin luminarea lui, în mărturisirea credinţei şi 
în lauda lui Dumnezeu.  Spiritualitatea 
ortodoxă constituie astfel o şcoală de iniţiere 
în tainele lui Dumnezeu, în dragostea, 
mântuirea realizată şi comunicată prin cult. 

29 


Acest învățământ se trăieşte în Biserică, de-a 
lungul diverselor feluri de viață spirituală şi 
pastorală, de mărturisire, culminând într-o 
veritabilă naştere în Duhul Sfânt la o viață 
nouă, în care „nu mai trăiesc eu, ci Hristos este 
cel ce trăieşte în mine”. 

În luna iulie 1976 are loc la Atena, la 
Mânăstirea  Penteli, Congresul teologilor 
ortodocşi, care vor discuta tema: „Teologia 
Bisericii şi actualitatea ei”. Între referatele acestei 
sesiuni este şi tema „Liturghie şi spiritualitate”. 

In Biserica Ortodoxă Română, problemele 
de liturgică se bucură de o mare atenție şi 
prețuire. Viaţa credincioşilor Bisericii Ortodoxe 
Române este strâns ancorată în viaţa liturgică. Ei 
participă în mod activ la dumnezeieştile slujbe şi 
se împărtăşesc din darurile lor. 

În cadrul „apostolatului social”, un 
„minunat instrument de lucru în Biserica 
Ortodoxă Română”, „apostolat al faptei, 
gândului tradus în viață”, inițiat şi îndrumat cu 
înțelepciune de către Prea Fericitul Părinte 
Patriarh Justinian, se poate vorbi de o ramură 
viguroasă a unei acțiuni liturgice şi pastorale a 
Bisericii pentru slujirea credincioşilor prin 


1? Cf. Service Orthodoxe de Presse et d'Information pe 
luna octombrie 1975. 

rugăciune. Încă de la venirea Prea Fericirii 
Sale la cârma Bisericii s-a inițiat o acţiune de 
înviorare şi înnoire a Bisericii prin săvârşirea 
serviciilor religioase cu evlavie, prin 
participarea credincioşilor la aceste servicii, prin 
introducerea cântării în comun, care aduce un 
spor de evlavie, de credință şi de ataşament ale 
credincioşilor faţă de Biserica strămoşească. 

Pe lângă tipărirea Bibliei în două ediţii, a 
Noului Testament, a Micii Biblii, s-au tipărit 
numeroase cărți de cult şi de învățătură 
creştină şi cărți de cântări bisericeşti, fiind un 
prețios mijloc de înviorare şi de trăire creştină. 

La sfârşitul  considerațiilor noastre, 
credem că se poate desprinde cu uşurinţă 
concluzia că între Liturghie şi viața 
credincioşilor este o strânsă legătură. Liturghia 
nu este un fel de evaziune a credincioşilor din 
mijlocul realităţilor, ci un mijloc de a-i face 
mai buni, mai activi şi mai folositori societăţii, 
întăriţi fiind în viaţa lor de harul dumnezeiesc 
pe care îl primesc prin dumnezeieştile slujbe. 

Ascultând mesajul Sfintei Liturghii, 
credinciosul ortodox se desprinde de acțiunea 
păcatului şi a răului din afară de el, şi se 
corporează în Trupul cel tainic al lui Hristos. 
EI devine un element viu şi pozitiv în 
societate. Liturghia se continuă în mod 

binefăcător în existenţa lui zilnică. Fiecare 
credincios este chemat să practice cultul tainic 
pe altarul sufletului său și să dea mărturie prin 
viața sa despre vestea cea bună a mântuirii. 

Rugăciunea particulară este ca o luminiţă 
care se aprinde și se întreține din rugăciunea 
euharistică a întregii Biserici, pe care o 
săvârşeşte însuşi Hristos şi în care Duhul Sfânt 
se roagă cu întreaga Biserică. Fără de o astfel 
de continuare în viață, Liturghia este pe 
jumătate moartă“. Jertfa liturgică trebuie să 
continue şi să se multiplice în jertfele 
personale, în dăruirea credincioşilor pentru 
binele semenilor, a acelora pentru care însuşi 
Hristos s-a jertfit. Astfel făcând, însăşi viața 
creștinului devine o „liturghie”, o lucrare 
obştească, a tuturor pentru fiecare şi a fiecăruia 
pentru toți. Este dăruire pe altarul binelui 
comun, al păcii şi al înfrățirii. 


Episcop Vasile Coman 


1 Temoignage et spiritualite liturgique, în „Contacts”, 
nr. 4/1975, p. 432. 

PREZENTARE 


Despre viaţa şi opera episcopului Teodor 
de Andida ştim puţine lucruri. EI trăieşte în 
preajma anului 1200. Indicaţia aceasta se 
găseşte în mica prelată, în latineşte, care 
precede textul Comentariului său liturgic, din 
ediția Migne, P. G. CXL, 414. 

Din această prefaţă luăm cunoştinţă că au 
existat mai mulți Teodori din Andida, dar 
Teodor, autorul Comentariului liturgic de care 
vorbim, este unul dintre episcopii din Andida. 
Nu cunoaştem nici locul său de naştere, nici ce 
şcoli a urmat, nici ce alte demnități a mai 
deţinut, nici cât a păstorit în Andida. 

Despre localitatea Andida se ştie că a fost 
în Asia Mică, în provincia Pamfilia secunda. 
Ea a mai purtat şi numele de Sandida, în loc de 
Andida. Despre aceasta vorbeşte scriitorul 


* Textul s-a tradus după ediţia din Migne, Patrologiae 
Cursus Completus, Series graeca, Parislis, 1887, CXL, 
417-468. Aici este intitulat: Un scurt comentariu al lui 
Teodor, episcop de Andida, despre simbolurile care 
există în Dumnezeiasca Liturghie, alcătuit din îndemnul 
şi la cererea iubitorului de Dumnezeu Vasilie, episcop 
de Phitia. Rezumatul de la începutul fiecărui capitol, din 
traducerea de faţă, nu există în textul originar. L-am 
alcătuit noi dintr-o necesitate didactică. 

apusean Lequinius, dar tot el spune că numele 
corect al acestei localități este Andida. 

Pamfilia era o provincie în sudul Asiei 
Mici, în care creştinismul a fost predicat de 
timpuriu, de însuşi Sfântul Apostol Pavel, în 
prima călătorie misionară (Fapte XIII, 13). 

În titlul dezvoltat al acestui comentariu 
liturgic se mai spune că autorul lui a alcătuit 
această lucrare „din îndemnul şi la cererea 
prea iubitului de Dumnezeu Vasilie, episcop 


de Phitia”. Localitatea Phitia, după cele: 


consemnate în prefața lucrării, se găsea tot în 
Asia Mică, în provincia din centrul ei, numită 
Frigia, spre deosebire de Pamifilia, care se 
găsea în sudul ei. 

Se ştie că şi aici creştinismul a fost 
predicat tot de către Sfântul Apostol Pavel, în 
cea de a doua călătorie misionară. Pe vremea 
stăpânirii romane, această provincie purta 
numele de Phrigia Salutari. 

De îndată ce episcopul Vasilie al Phitiei a 
cerut episcopului Teodor de Andida să 
alcătuiască un comentariu liturgic, se poate 
conchide că episcopul Teodor de Andida era o 
personalitate teologică distinsă a timpului său 
şi Andida era un centru important. 

În prefața de care am vorbit se spune că 
această operă a lui Teodor de Andida a fost 

găsită în trei codice ale Bibliotecii din 
Vatican: 1. Codicele nr. 856, de mătase, cam 
din secolul al XII-lea; 2. Codicele 430, din 
papirus, dar cu o scriere bună şi frumoasă, al 
cărui text diferă puţin de textul celui dintâi 
codice; 3. Codicele 632, de asemenea tot din 
papirus, dar mai vechi. i 

Titlul pe care îl poartă acest comentariu 
liturgic, în primul şi în al treilea codice, ne 
informează autorul prefeţei, este cel reprodus 
în Patrologia Greacă citată, dar în codicele al 
doilea este scris Nicolaus în loc de Teodorus. 
Autorul atribuie această schimbare de nume 
unei greşeli a copistului, care se gândea, poate, 
la Nicolae Cabasila, al cărui comentariu 
liturgic urmează în codice după cel al lui 
Teodor. 

Comentariul liturgic al lui Teodor de 
Andida conţine patruzeci de capitole, care n-au 
titluri speciale. Aici se explică toate 
momentele şi actele sfintei liturghii, începând 
de la proscomidie, până la rugăciunea 
amvonului. 


Pr. Prof. Nic. Petrescu 

Un scurt comentariu al lui Teodor, 
episcop de Andida, despre 
simbolurile care există în 

Dumnezeiasca Liturghie, alcătuit din 
îndemnul şi la cererea iubitorului de 
Dumnezeu Vasilie, episcop de Phitia 


Capitolul | 
Cele ce se săvârşesc în Sfânta Liturghie sunt 
simboluri ale tuturor actelor iconomiei 
mântuirii neamului omenesc şi au ca centru 
Sfânta Euharistie. Din cauza bogăției 
de înțelesuri a acestor simboluri, este nevoie 
de comentarii liturgice 


Mulţi dintre cei care s-au învrednicit să 
fie sfinţiţi cunosc şi mărturisesc, pe de o parte, 
că cele ce se săvârşesc în Sfânta Liturghie sunt 
simbol al patimilor Mântuitorului şi al 
îngropării şi al Învierii lui Hristos, Dumnezeul 
nostru, iar pe de altă parte, că ele ne fac să 
învăţăm cele ce au însoţit semnele venirii Sale 
mântuitoare între noi şi ale întregii iconomii 
divine, de la însuşi începutul zămislirii Lui, al 
naşterii şi al petrecerii Sale pe pământ, timp de 
treizeci de ani. În plus, acestea sunt şi 
simboluri ale activităţii publice a 
Înaintemergătorului Său şi al  arătării 
Domnului Hristos însuşi la Botez. Mai mult 
chiar, aici se arată şi cele privitoare la alegerea 
Apostolilor şi cele privitoare la timpul 
minunilor săvârşite în cei trei ani de către 

Domnul Hristos, minuni de la care 1 s-a 
pregătit moartea şi crucea. După cum cred eu, 
nu pot să spun că cei ce s-au învrednicit de 
sfințire (clericii) n-ar cunoaşte acest lucru. 
Ceva mai mult, n-ar putea să fie denumită 
cândva «trup» fiinţa aceea care posedă numai 
cap, dar ar fi lipsită de picioare şi de mâini și 
de alte mădulare. Că Cel ce se jertfeşte este 
Trup desăvirşit, ascultă-L pe Hristos însuşi: 
«Luaţi, mâncaţi, acesta este Trupul Meu» 
(Matei XXVI, 27). Icoana unei vieţi şi istoria 
reală a unui stat n-ar fi putut să fie descrise de 
cineva, dacă n-ar fi fost însemnate 
împrejurările de la început, de la naştere şi cele 
ce au fost la mijloc şi cele ce s-au întâmplat la 
sfârşit. Deci, dacă faptele petrecute la oameni 
sunt aşa de legate între ele, încât este cu 
putință să fie complet împletite unele cu altele, 
chiar şi cele necunoscute în istorie, cum ar 
putea cineva spune că pe cele imprimate şi 
introduse de Duhul Sfânt le-a primit aşa ca pe 
o icoană imperfectă? Așadar, nici imaginea 
întru totul neschimbabilă a Sfântului Trup al 
Celui de viaţă începător nu se va afla 
nicidecum necompletă şi nici nu va fi lipsită de 
vreo parte din mădulare. Totuşi, fiindcă 
profeţiile Sfântului Duh sunt cu sens ascuns şi 
pentru că adesea, în cuvinte scurte şi simboluri 

se cuprinde o mare bogăţie de înțelesuri greu 
de desluşit, aceasta, după părerea mea, le pune 
în faţă un nor obscur celor care nu sunt curăţiți 
de păcate şi îi îndeamnă să spună că cele 
desăvârşite sunt nedesăvârşite. 


Capitolul II 
Imaginile naturale folosite în Sfintele 
Evanghelii pentru lămurirea celor 
dumnezeieşti sunt introduse în asistența 
Sfântului Duh. Sfânta Euharistie ne dă 
sănătate atât sufletească cât şi trupească 


Că aceste cuvinte expuse pe bază de 
adevăr indiscutabil se întăresc foarte puternic 
prin dovezi foarte mari este clar din cele ce 
urmează: cuvântul descriptiv al Sfinţilor 
Evanghelişti, precum a fost exprimat cu înțeles 
tainic de către însuși Hristos Dumnezeul 
nostru, aşa a reprezentat foarte bine prin 
imagini naturale, faptele, începând chiar de la 
zămislirea Domnului, folosindu-se de 
imaginea vocii şi a cuvântului, a prietenului şi 
a mirelui, a luminii şi a soarelui, până la cea 
din urmă întoarcere a lui Hristos la ceruri şi la 
venirea Sa a doua oară de aici, nu în 
dezordine, nici în mod nechibzuit, ci într-o 

unitate, cuprinzându-le pe toate. La acest lucru 
luând aminte şi mai cu înţelepciune cei care s-au 
învrednicit pentru prima dată de harul arhieresc 
şi cei după ei, Sfinţii Părinţi, până în timpul 
naşterii marilor aştri şi iscusiţi lucrători ai 
Bisericii lui Dumnezeu, zic de Vasile şi de 
loan Gură de Aur, au împlinit cu prisosință 
poruncile cu privire la acestea, ale Primului 
Arhiereu, fiind călăuziți de către Duhul Sfânt. 
Care au fost oare poruncile? Şi alte multe 
porunci au fost, dar mai ales cele spre curățirea 
noastră, ca unele care ne readuc într-o viață 
nouă: „Luaţi, mâncaţi, zice, acesta este Trupul 
Meu”. Nimic nu ne opreşte să repetăm îndată 
aceasta pentru cele necesare. Şi puţin după 
aceea, zice: „Aceasta s-o faceți întru 
pomenirea Mea”. Aşadar, cu atâta ardoare au 
dorit fericiţii să săvârşească pomenirea Lui, 
încât şi trupul, în care este mintea şi sufletul, 
să-l facă sănătos şi perfect, prin sfintele 
simboluri, prin aluatul aruncat în frământătură 
şi, umplându-se de o dumnezeire după ființă, 
în aşa fel încât cei care se împărtăşesc cu 
vrednicie să se poată învrednici şi de sfințire şi 
de har şi să poată primi vindecare de 
suferințele cele mari. 

Capitolul III 
Tainele iconomiei divine se pot desluşi în 
mod intuitiv prin cercetarea sfintelor icoane 
de pe pereții şi coloanele bisericii 


Dar mai există şi al treilea argument 
pentru cele spuse mai înainte, care s-a 
transmis Bisericilor lui Dumnezeu, într-un 
mod distins şi plăcut lui Dumnezeu, o dată 
cu sfânta liturghie. Care este acesta? Cel al 
expunerii sfintelor icoane prin culori. In 
acestea se văd de către cei pioşi toate 
tainele istorisite ale întrupării lui Hristos și 
Dumnezeul nostru de la însăşi venirea 
Arhanghelului Gavriil la Fecioara, până 
la înălțarea la ceruri a Domnului şi a doua 
venire a Sa. Ş 

Tu ai şi alt mărturisitor sincer, care te 
conduce la unirea şi legătura sfintelor 
mistere ale întregului trup şi anume pe 
marele între teologi Grigorie, care, în 
cuvântul privitor la cele ale naşterii lui 
Hristos, a tratat în mod ordonat nu numai 
cele ce au avut loc la naştere, ci şi pe cele 
ale întregii iconomii divine, Şi iarăşi, în 
cuvântul său despre Paşte şi Înviere, a lăsat 

neschimbate cele spuse de el cu privire la 
naştere. Arătând acest lucru şi mai lămurit, 
el spune şi cum a fost naşterea Celui care 
s-a născut şi cum a fost îngroparea Celui 
care a pătimit. De aceea, mai ales după 
cuvântul Sfântului Grigorie Teologul, la 
îndemâna fiecăruia şi acum, orice 
credincios trebuie să ştie că întregul ritual 
al Dumnezeieştii Liturghii a arătat în mod 
simbolic, prin misterele care se săvârşesc 
în ea, toată iconomia aceea a împreună- 
coborârii  mântuitoare pentru noi, a 
Dumnezeului Cel adevărat şi Mântuitorului 
nostru lisus Hristos, precum s-a spus mai 
înainte. Este rău să desprindem unul şi 
acelaşi fapt redat în simboluri, pentru 
fiecare din cele ce s-au săvârşit de către 
Domnul şi din cele ce s-au înfăptuit la 
iudei împotriva Lui, fiindcă adesea un 
singur act din cele săvârşite în Sfânta 
Liturghie este conceput pentru două sau 
trei acte din cele săvârşite atunci şi la 
acestea se referă, cum va arăta mai clar, 
cuvântul ce urmează. 


Capitolul IV 
Pluralitatea de înţelesuri a obiectelor şi 
actelor liturgice 


lată, de exemplu, sfânta şi 
dumnezeiasca masă are şi înţelesul 
foişorului de deasupra casei, aşternut, este 
denumită şi iesle şi se mai cheamă, şi 
mormânt al lui Hristos, Dumnezeul nostru. 
Acestea, gândite şi primite cu pietate, 
nicidecum nu păgubesc învățătura de 
credință, mai ales când cuvântul înfățișat 
caută să afle ceea ce este propriu şi 
corespunzător momentului. La fel şi cu 
privire la celelalte. În felul acesta, dacă 
cineva dintre cei cu demnitate, citind acest 
tratat, va descoperi unele lucruri altfel 
denumite la cineva, şi nu după explicația 
noastră, nicidecum să nu se mire, ci numai 
să observe dacă şi acestea duc spre 
învățătura de credinţă dreaptă. Chiar şi în 
vremea aceea au fost multe lucruri 
uimitoare: poate că Sfinţilor şi 
dumnezeieştilor Apostoli şi înşişi 
purtătorilor de Dumnezeu Părinţi le-a 
plăcut ca ceea ce acum este înțeles cu o 

singură denumire, cum s-a spus, să se 
refere la mai multe lucruri din cele de 
atunci, sau poate că a fost socotit necesar 
de către ei ca faptele mai mari şi mai 
cuprinzătoare ale mântuirii noastre să fie 
fixate în dumnezeiasca învățătură mistică a 
Sfintei Liturghii, conform cu tradiţia 
Sfinţilor Evanghelişti. Zelul şi preocuparea 
mai vădită a lor nu arată nimic altceva mai 
clar decât că Fiul şi Cuvântul, Cel de o 
fiinţă cu Tatăl, Cel mai înainte de început, 
s-a zămislit şi s-a născut din Duhul Sfânt şi 
din Maria, pururea Fecioara şi de 
Dumnezeu Născătoarea, apoi, că a fost 
botezat, că a fost predicat de către Duhul 
Cel de viață făcător şi de o fiinţă cu EI, 
apoi, că, săvârşind minuni în cei trei ani, a 
stârnit ură din partea iudeilor şi că a fost 
trădat de către un ucenic, că a fost 
batjocorit şi că a fost răstignit. Apoi, se 
arată că după ce a înviat, s-a înălțat la 
ceruri şi că este aşteptat să vină iarăşi ca 
Judecător. Pe toate acestea, şi Sfânta 
Liturghie le-a așezat în mod clar, prin cele 
ce se săvârşesc în ea, conform cu predania 
Domnului şi cu poruncile date de El. 

Capitolul V 
Introducere în erminia propriu-zisă a 
Sfintei Liturghii, scrisă sub îndemnul 
„bărbatului plăcut întru toate lui 
Dumnezeu”, episcopul Vasilie al Phitiei 


Dar acestea, pe de o parte, sunt puse 
înainte ca o schiță a celor viitoare, iar pe de 
altă parte tâlcuirea, parte cu parte, a ritualurilor 
de la noi, stabilite prin harul lui Dumnezeu, 
chiar aşa după mintea noastră foarte 
slăbănoagă, va lămuri, atât cât este cu putință, 
tocmai sensul acestor simboluri la a căror 
înțelegere am socotit că am ajuns. Noi n-am 
consimţit la o încercare mintală atât de mare 
încât să putem să dovedim o prea mare putere 
de contemplaţie şi o cutezanță de explicație 
față de cele ce sunt aici în toate. Din această 
cauză, noi chiar cerem iertare cititorilor, prin 
cuvinte exprese, dorind să ştie că noi, 
supunându-ne sfatului de a asculta sau mai 
degrabă cedând bărbatului iubitor de 
Dumnezeu întru toate, care ne-a îndemnat la 
acestea, am îndrăznit la cele mai presus de 
puterea noastră, nu însă îngâmfându-ne în 
cunoștință, atunci când, după părerea noastră, 

ne-am atins de cele neatinse şi neatingibile. 
Dacă cuvântul nostru a trecut cu vederea unele 
lucruri privitoare la veşmintele arhiereşti şi la 
altele, rânduite în Biserică, nu fără motivul 
cuvenit a făcut-o. Găsind noi o erminie 
oarecare despre acestea, scrise sub numele 
marelui Vasilie, am socotit că nu mai trebuie 
să vorbim despre acestea, Dacă am fi fost sil 
să vorbim despre acestea, n-am fi putut găsi 
vreo explicare sau lămurire a Părinților care au 
fost înaintea noastră. Spre erminia aceea l-am 
îndrumat pe însuşi arhiereul care ne-a 
îndemnat pe noi să scriem, iar noi înşine am 
preferat tăcerea nelucrătoare, dar lipsită de 
pericole. În acelaşi timp, îndrăznind cu 
încredere la iubirea de oameni a lui Dumnezeu 
şi la rugăciunile celui care ne-a îndemnat, ne 
începem, în sfârşit, tratarea subiectului. 


Capitolul VI 
Sfânta Fecioară, aleasă în chip special din 
toată frământătura omenească, a făcut 
începutul mântuirii noastre şi pentru ea 
s-au alcătuit multe denumiri simbolice 


Învățătura duhovnicească stabileşte ca 
început al celor mai mistice cuvinte şi al celor 

mai sfinte simboluri, pe însăşi aceea pe care 
chiar firea omenească i-a adus-o Domnului 
Dumnezeului nostru, ca pe o ofrandă aleasă 
din toată frământătura omenească. Chiar harul 
profetic al Sfântului Duh a preînchipuit aceasta 
prin multe şi felurite nume, atribuindu-i 
denumiri corespunzătoare pentru îndeplinirea 
misterului, prevăzându-le prin diferite tipuri şi 
simboluri. Cu privire la cuvântul numelui 
semnificativ al simbolurilor care se săvârșesc 
în misterul liturgic, au fost păstrate denumirile 
corespunzătoare şi fireşti iconomiei divine, 
atât de către Apostolii de Dumnezeu vestitori, 
cât şi de către Sfinţii Părinţi. Ei au denumit-o: 
pâinea însăşi, binecuvântare, ofrandă, pârgă. 
Au numit-o pâine, ca pe Pâinea cea cerească 
însăşi, adică Hristos, fiindcă întreg, trupeşte, 
Preacurata Născătoare de Dumnezeu L-a făcut 
Pâine dospită, din propriile sale sângiuri, în 
mod sensibil. Au numit-o binecuvântare, ca 
omorâtoare a blestemului apăsător asupra celor 
dintâi oameni creaţi. Încă şi proaducere sau 
ofrandă este numită ca o proaducere aleasă din 
toată frământătura omenească, preaplăcută lui 
Dumnezeu Creatorul, adusă în Sfânta 
Sfintelor. Este numită şi pârgă sau primiție, ca 
cea mai sfântă şi mai sfinţită pârgă întâlnită, 
dintre toate primiţiile aduse lui Dumnezeu. 

Noi primim şi cinstim cu credință deci 
această binecuvântare şi proaducere, care mai 
este numită încă şi cu alte nume folosite ca 
simbol al  Prealăudatei Născătoare de 
Dumnezeu. 


Capitolul VII 
Jertfa de pe sfânta masă este 
incomparabil superioară jertfelor 
Vechiului Testament 


Altarul Bisericii noastre s-a dezvoltat cu 
acelaşi rost ca şi Sfânta Sfintelor cultului 
umbrit al iudeilor, dar este cu mult mai mult 
superior acestui cult, pentru că sfânta masă, pe 
care se jertfeşte Mielul, Care ridică păcatul 
lumii, este incomparabil mai sublimă decât 
masa aceea a Vechiului Testament, cât şi 
pentru chipul sfințirii şi al iertării păcatelor 
celor care se apropie de ea cu credință şi cu 
cuget curat. Nici din punctul de vedere al 
materiei nu trebuie să se mai facă comparaţia, 
fiindcă aceea — sfânta masă — a fost împodobită 
cu aur, în întregime. Faptul că la iudei a existat 
un singur altar de jertfă, faptul că s-a stabilit ca 
acest altar să existe numai într-un singur loc şi 
faptul că a fost interzis să se fixeze vreun altar 

pentru jertfă în altă parte, oare nu constituie o 
dovadă clară că şi acest altar, şi jertfele 
săvârşite pe el la vremi corespunzătoare au 
dispărut? În vremea aceea, cel care a cedat 
părerii unor iudei mâncăcioşi şi graşi, care 
voiau să trăiască după felul de trai grecesc, le-a 
îngăduit să aducă aceste jertfe, numai pentru 
numele bunătății lui Dumnezeu însuşi, pentru 
ca, în momentul omorârii lui Hristos, fiind 
expulzați din patria lor, nicidecum să nu mai 
aibă putință să mai aducă aceste jertfe în alt 
loc, fiind opriți chiar de Legea lor şi în felul 
acesta, să fie îndepărtată chiar şi amintirea 
acestui cult. Dacă n-ar fi rânduit Dumnezeu 
jertfele (Vechiului Testament) numai pentru 
motivul că a fost îngăduitor cu slăbiciunea 
iudeilor, de ce n-ar fi hotărât ca aceste jertfe să 
fie extinse peste tot pământul, ca şi cele 
extinse prin predica Sfinţilor Apostoli, după 
porunca lui Dumnezeu, cele care sunt 
asemănate cu soarele, cu atmosfera şi cu alte 
lucruri comune, care ne fac plăcere? Dar, după 
cum s-a spus mai înainte, jertfele iudeilor au 
fost îngăduite din cauza indulgenţei lui 
Dumnezeu. Chiar şi în timpul când aceste 
jertfe se săvârşeau, au fost respinse de mii de 
ori de către Sfântul Duh prin profeţi, cum 
spune prin Isaia |, 13: „Chiar dacă mi-aţi 

aduce floare de făină de grâu, zadarnică jertfă, 
lucru dezgustător este pentru mine; căci cine a 
cerut acestea din mâinile voastre?” lar prin 
David, Sfântul Duh zice: „Nu voi mânca carne 
de taur şi nici nu voi bea sânge de țapi” (Ps. 
XLIV, 73). În altă parte zice: „Jertfă şi aducere 
înainte n-am voit, trupul însă să-l pregăteşti 
pentru mine” (Ps. XXXIX), fapt care ne spune 
că taina întrupării lui Hristos, Dumnezeul 
nostru al tuturor, a fost pregătită mai înainte de 
începuturile neamurilor. Cum ar mai putea 
spune oare cineva dintre cei care au minte că 
după arătarea harului celui nou ar mai fi fost 
preluată vreo urmă din jertfele cele vechi? Dar, 
numai acestea cu privire la încetarea sau 
desființarea şi interzicerea jertfelor Legii 
Vechiului Testament. 


Capitolul VIII 
Alte dovezi din Sfânta Scriptură (Ps. CIX, 
4, Evrei VII, 11, Maleahi |, 11) despre 
înlocuirea cultului Vechiului Testament cu 
cel al Noului Testament 


Dar, poate va zice cineva dintre adversari: 
Voi, din care citate profetice aţi învăţat că 

pâinea şi vinul, proaduse de voi, se pun înainte 
ca tip al Trupului şi Sângelui lui Hristos? 

Noi spunem, în primul rând, că cele ce au 
fost săvârşite şi cele ce au fost transmise de 
către Adevărul lisus  Hristos-Dumnezeu, 
nimeni nu poate să le cerceteze cu pătrundere 
deplină. „Aceasta s-o faceți, zice EI (ca s-o 
mai spun din nou), întru pomenirea Mea”. 
Apoi dacă cercetezi prezicerile profetice 
despre acestea, ascultă-l pe profetul şi regele 
David, care are vrednicie de crezare din ambele 
puncte de vedere, dar mai ales ascultă-L pe 
Tatăl ceresc însuşi, Care spune referitor la Cel 
ce s-a născut din El mai înainte de luceafăr, în 
chip negrăit şi nepătimitor: „Domnul a jurat şi 
nu se va căi: Tu ești preot în veac, după 
rânduiala lui Melhisedec” (Ps. CIX, 4). Şi ce 
erau cele proaduse lui Dumnezeu de către 
Melhisedec? Erau pâine şi vin, cu care 
răsplătea, felicitându-l într-un mod maiestos- 
divin, pe Avraam, după ce el a dobândit o 
victorie. Deci, dacă Melhisedec, din altă 
seminţie, este considerat şi crezut ca tip al lui 
Hristos, s-a înlăturat desigur preoția levitică, 
fiindcă este cu neputinţă ca Dumnezeu să nu 
spună adevărul şi aceasta, mai ales după ce s-a 
făgăduit cu jurământ că EI va înălța pe Cel din 
sămânţa lui David după trup, după rânduiala 

lui  Melhisedec, Care este Arhiereu şi 
Dumnezeu mai înainte de veci. Aşadar, după 
ce au fost îndepărtați cei din seminția levitică, 
cum s-a scris mai înainte, era necesar iarăşi să 
se facă o schimbare şi a Legii Vechi şi a 
cultului ei, cum spune şi marele Pavel undeva. 
S-a rânduit de către Lege ca orice lucrare şi 
prescripțiune privitoare la cultul iudeilor să se 
săvârşească prin leviţi şi cei din aceeaşi 
seminţie cu ei. Aceştia încetând, a încetat şi 
Legea (Evr. VII, 11). Dar Dumnezeu a prezis 
acestea şi prin alt profet, vorbind despre jertfa 
şi cultul nostru: „lată, tămâie mi se aduce în tot 
pământul” (Maleahi 1, 11). 

Acestea doar, cu privire la înălțarea 
jertfelor şi obiceiurilor iudaice, cu privire la 
preferarea a lor noastre, care se săvârşesc peste 
tot pământul, prin jertfa cea nesângeroasă. 


Capitolul IX 
Autorul începe explicarea proscomidiei 


Dar trebuie să ne întoarcem vorbirea 
acolo de unde am început digresiunea. Deşi în 
formă de digresiune, acestea s-au spus pentru 
patimile lui Hristos. 

Astfel, pentru cele spuse mai înainte, 
proaducerea şi pâinea şi binecuvântarea. şi 
pârga se consideră ca tip al pururea Fecioarei, 
de Dumnezeu Născătoare, care, după buna 
plăcere a Tatălui și după voinţa Fiului însuşi şi 
Cuvântul şi prin venirea peste ea a Sfântului 
Duh, primind în ea pe Unul din Sfânta Treime, 
pe Fiul lui Dumnezeu şi Cuvântul, a născut pe 
Dumnezeul desăvârşit şi pe omul desăvârșit. Şi 
iarăşi — zic — precum Dumnezeu, Cel mai 
presus de materie, luându-și trup din ea, cu o 
singură ipostază, era şi om desăvârşit, 
asemenea nouă întru totul, în afară de păcat, 
tot aşa şi Trupul Domnului Hristos, ca dintr-un 
pântece şi din sângiuri şi din carnea trupului 
cel fecioresc, este tăiat de către diacon, din 
toată pâinea (dospită), din evloghie şi din 
prescură, aşa cum a practicat Biserica cea 
Mare'”, cu un cuţit special de metal, pe care îl 
numim /ance (copie), chiar dacă nu mai este 
timpul folosirii ei. Și aşa, oprind-o în mod 
special, partea din mijlocul acestei evloghii 
este destinată pentru sfințire. Diaconul, care 
săvârşeşte cu grijă aceasta, după ce a pregătit, 
o dată cu Trupul, şi Sângele Domnului, care se 


' Adică biserica Sfânta Sofia din Constantinopol, care 
pe atunci era catedrala Patriarhiei Ecumenice. 

va sfinți, în momentul corespunzător al 
patimii, prin venirea Sfântului Duh, Cel de 
viață făcător, lasă acestea la proscomidie, până 
ce preotul citeşte rugăciunea specială a 
proscomidiei. 


Capitolul X 
Simbolurile proscomidiei sunt: Betleemul, 
Nazaretul, Capernaumul. În momentul 
începerii sfintei liturghii, protosul şi 
arhiereul slujitor simbolizează pe Sfântul 
loan Botezătorul şi pe Domnul lisus Hristos 


Diaconul însuşi, în momentul când taie 
Trupul dumnezeiesc din prescură, închipuie 
îngerul care a grăit către Fecioara cuvintele: 
„Bucură-te!”. 

Cu toate că şi preoții îl taie, totuşi în 
Biserica cea Mare — Sfânta Sofia — aşa se făcea 
din vechime, că se tăia prescura şi de către 
diacon. Diaconul, care face această lucrare 
după obiceiul vechi din Biserica cea Mare, 
pregătind o dată cu aceasta şi Sângele 
Domnului, care se va sfinți în momentul 
corespunzător al patimii, prin pogorârea de 
viață făcătorului Duh, lasă aceste daruri la 
proscomidie, până ce preotul citeşte 

rugăciunea proscomidiei. Astfel, Sfântul Trup 
se lasă la proscomidie, ca şi cum ar fi în 
Betleem, unde s-a născut Domnul Hristos, a 
Cărui naştere a fost de la începutul zilelor 
veacului. 

Totuşi, proscomidia simbolizează şi locul 
şederii în Nazaret şi, în plus, locul şederii 
Domnului în Capernaum. 

Tocmai pentru aceasta noi am spus mai 
înainte, în introducere, că un singur fapt din 
cele ce se săvârşesc acum ţine locul la două şi 
la trei fapte din cele ce s-au săvârşit atunci şi, 
ca să spun mai pe scurt, proscomidia 
reprezintă timpul de treizeci ani, care priveşte 
viața Sa dinainte de Botez. 

În sfârşit, se arată de către arhiereu 
protosului între preoți, momentul în care el va 
trebui să înceapă sfânta liturghie. Momentul 
acesta înfăţişează momentul care a fost anunţat 
mai dinainte, de către Profetul Isaia, al naşterii 
Profetului şi Înaintemergătorului loan şi al 
venirii lui Hristos la noi. Isaia, împreună cu 
alţi grăitori de Dumnezeu, a profeţit foarte clar 
şi timpul naşterii amândurora acestora, şi 
timpul venirii lui Hristos. Despre loan aşa a 
spus: „lată, eu trimit pe îngerul Meu înaintea 
feţei tale, carele va pregăti calea ta înaintea 
Mea” (Isaia XI, 3) şi celelalte pe care le-a mai 

prevestit despre el. Despre Hristos zice: „lată, 
Fecioara în pântece va avea” (Isaia VII, 14) şi 
toate câte a mai proorocit el, pentru patima şi 
îngroparea şi Invierea Sa. Desigur că, în acest 
moment, arătarea tainei celei ascunse mai 
înainte de întemeierea lumii şi-a primit în 
sfârşit desăvârşirea. 


Capitolul XI 
Preotul care începe slujba Sfintei Liturghii 
închipuie pe Înaintemergător. Începutul 
Sfintei Liturghii, ectenia, antifoanele şi 
explicarea lor 


Preotul, în momentul în care face 
începutul Sfintei Liturghii, reprezintă icoana 
Inaintemergătorului şi Botezătorului loan, care 
şi-a început predica zicând: „Pocăiţi-vă, că s-a 
apropiat împărăţia cerurilor” (Matei III, 1), 
când şi boteza pe toţi care se apropiau. După 
ce preotul începe Sfânta Liturghie, se adaugă, 
după prima rugăciune de cerere (ectenia 
mare), citirile profetice, pe care le numim 
antifoane, atât pentru că ele se referă la cele ce 
au prezis pe Cel ce s-a arătat mai dinainte (s-a 
născut), cât şi pentru că, deşi Vechiul 
Testament a fost înaintea Noului Testament, 

Legiuitorul acestuia a fost Cel care s-a născut 
la sfârşitul zilelor. 

Trebuie să ştim că, la începutul fiecărei 
slujbe, fie de dimineaţă, fie de seară, în primul 
rând se cântă psalmii Vechiului Testament, 
după aceea cântările Noului Har, ca să aibă 
cunoştinţă toţi că este unul și acelaşi Domn 
Care a rânduit şi pe cele ale Noului Testament 
şi pe cele ale Vechiului Testament, şi Acesta 
este Hristos. 

Se cântă aşadar, după cum am spus, 
antifoanele, după prima ectenie, în primul rând 
că este bine să ne mărturisim Domnului, Care 
s-a născut pentru mântuirea neamului omenesc 
fiind prezent alături de noi. În al doilea rând, 
sunt anunțate cu glas tare cuvintele: „Domnul 
a împărăţit”, adică acum, prin excelenţă, 
domneşte Cel care este mai înainte de veci 
împărat şi Domn, îmbrăcând trupul acesta 
umilit, pe care l-au numit, chiar Putere. Ceea 
ce multora li s-a părut o ruşine, Mântuitorul a 
denumit-o slava Crucii (loan XII, 32). Precum 
un împărat oarecare, care are totdeauna tăria și 
puterea întru sine, nu se foloseşte de ele pentru 
lupta împotriva duşmanilor, care tiranizează pe 
supuşii lui, dar în cele din urmă, voind să le 
facă dreptate acestora, ridicându-se cu puţină 
armătură, îi răpune pe duşmani cu propria-i 

forță năvalnică şi după ce i-a aruncat în 
adâncul pierzării aude de la toţi cei liberaţi de 
tiranie: „Acum, a împărăţit Domnul nostru, s-a 
îmbrăcat cu putere”, adică de la cei care numesc 
împărăție şi putere voinţa şi hotărârea lui, tot aşa 
şi profetul, prevăzând timpul venirii în trup a lui 
Dumnezeu-Cuvântul şi răscumpărarea neamului 
omenesc şi distrugerea duşmanului şi a 
diavolilor cei împreună cu el, încă şi omorârea 
morții, precum şi eliberarea celor ţinuţi de ea, iar 
unii dintre profeți văzând şi peştera de la 
naşterea Domnului, care este în fața lor, au 
Strigat acestea: „Acum, a împărățit Domnul” şi 
„acum, s-a îmbrăcat cu putere”. Aceasta nu 
pentru că mai înainte EI nu avea această putere, 
dar, deşi o are totdeauna, a fost rânduită să 
izbucnească în strălucire la un moment bine 
determinat. 

Harul Sfântului Duh  obișnuieşte să 
vestească mai dinainte cele viitoare ca pe cele 
prezente şi chiar ca pe cele ce au fost. 

Capitolul XII 
Pe lângă cele trei antifoane, se adaugă în 
prima parte a Sfintei Liturghii: „Pentru 
rugăciunile Născătoarei de Dumnezeu”, 
„Pentru rugăciunile sfinților Tăi” şi 
troparul „Unule-Născut” 


La sfârşitul primului antifon se adaugă: 
„Pentru rugăciunile Născătoarei de Dumnezeu, 
mântuiește-ne pre noi”. Pentru ce? Pentru ca să 
se confirme întru totul cele spuse mai înainte 
despre simbolul pururea Fecioarei şi anume că 
ea este în fruntea acestei slujbe şi a iconomiei 
celei adevărate. După antifonul al doilea, 
urmează cântarea: „Pentru rugăciunile sfinților 
tăi”. Fiindcă noi, săvârşind sfânta liturghie 
pentru mântuirea sufletelor şi iertarea 
păcatelor, este natural să chemăm în ajutor, 
spre mijlocirea prin rugăciuni, pe Maica 
Domnului, care este mai presus decât toți 
sfinţii, chiar şi decât puterile cereşti, şi după 
aceea pe cei bine-plăcuţi Fiului ei. Deşi 
cuvântul nostru următor găseşte că toţi sfinţii 
sunt mijlocitori, totuşi este introdusă ca 
mijlocitoare, de către arhiereu, şi 
Preanevinovata însăşi, la cuvintele acestea: 

„Încă aducem ţie această slujbă cuvântătoare”. 
După altă explicaţie, se spune că acestea au 
fost  orânduite de către Sfinţii Părinţi, 
explicaţie pe care o vom da atunci când, cu 
ajutorul lui Dumnezeu, vom ajunge la locul 
respectiv al slujbei divine. Acum, cuvântul 
nostru să urmărească neîntrerupt cele ce au 
mai rămas. Am ajuns chiar la antifonul al 
treilea. Troparul care se zice după sfârşitul 
antifonului al doilea, adică „Unule-Născut, 
Fiule şi Cuvântul lui Dumnezeu”, a fost 
adăugat de către împăratul Justinian, ca un 
sfârşit sfânt al antifoanelor, fiindcă acest tropar 
se potrivea foarte bine cu simbolurile naşterii 
lui Hristos. Acesta — spune troparul — Cel care 
s-a născut, Care este Fiul Unul-Născut şi 
Cuvântul Tatălui, Cel mai înainte de început, 
după ce a primit să se întrupeze din Sfânta 
Născătoare de Dumnezeu, pentru mântuirea 
noastră, dumnezeirea rămânând totuşi 
neschimbată şi neamestecată, este una din 
persoanele Sfintei Treimi, Care a primit să se 
facă şi om şi să se şi răstignească. Fiul s-a 
întrupat, coborându-se din sânurile părintești 
ale Tatălui, neîmpărțit şi nedespărțit. Aşadar, 
Cel care este împreună-lăudat și în Trisaghion 
(Sfinte Dumnezeule) de către puterile spirituale 
şi cereşti, este însuşi Mântuitorul nostru. 

Capitolul XIII 
Tâlcuirea Trisaghionului 
(Sfinte Dumnezeule) 


Tot aşa a fost adaptat de către Sfinţii 
Părinți şi imnul „Sfinte Dumnezeule”, pentru 
ca Cel care este lăudat prin cântarea troparului 
(Unule născut) să fie predicat ca una din 
persoanele Sfintei Treimi, de aceeaşi ființă cu 
Tatăl şi cu Duhul Sfânt, de aceeaşi fire şi 
nedespărțit. Cei care clasifică atributele 
ipostatice, atribuie Tatălui cuvintele „Sfinte 
Dumnezeule”. Cuvintele „Sfinte Tare” le 
socotesc adresate propriei persoane a Fiului şi 
Cuvântului. În sfârşit, cuvintele „Sfinte fără de 
moarte” le consideră adresate Celui de viață 
făcător şi de aceeaşi ființă cu Tatăl şi cu Fiul, 
adică Duhului Sfânt. Dar cele trei cuvinte 
„Sfinte” se potrivesc pentru fiecare din cele 
trei persoane ale dumnezeirii, pentru că fiecare 
din ele este şi sfântă, şi tare, şi fără de moarte. 
S-a unit aşadar şi imnul „Sfinte Dumnezeule” 
cu troparul „Unule născut”, pentru a se arăta 
unitatea naturii şi consubstanţialității Fiului cu 
celelalte două persoane. Pe de o parte, una este 
firea şi substanța pentru cele trei persoane, pe 

de altă parte unul este numele comun, 
dumnezeirea, deşi fiecare dintre cele trei 
persoane se numeşte Dumnezeu desăvârşit. În 
aceste cuvinte scurte se înțelege bine şi ceea ce 
s-a spus astfel de către marele teolog: Se 
împarte fără împărțire, ca să spun aşa şi se 
uneşte prin împărțire. lar în alt loc, acelaşi 
Sfânt Părinte zice: Nu mă grăbesc să împart pe 
Cele Trei, ci mă grăbesc să spun că Cele Trei 
sunt într-Una. 

Nimeni însă, care aude mărturiile acestea 
ale Trisaghionului, să nu considere că ele şi-au 
luat începutul numai de la întruparea lui 
Hristos, Dumnezeul nostru, fiindcă din 
vechime fusese citat, în mod mistic, de către 
profeţii grăitori de Dumnezeu, prin Duhul 
Sfânt. David, învăţându-ne cuvintele și 
înțelesul acestui imn, ne redă aceasta pe scurt, 
zicând:  „Însetat-a sufletul meu după 
Dumnezeul cel tare, după Dumnezeul cel viu” 
(Ps. XLI, 3); şi în altă parte: „Prin cuvântul 
Domnului cerurile s-au întărit şi cu duhul gurii 
lui, toată puterea lor” (Ps. XXXII, 5); iar în alt 
loc: „Întru lumina ta vom vedea lumină” (Ps. 
XXXV, 40). Dar imnul serafimic, care a fost 
scris de către profetul Isaia (Isaia VI, 3) şi care 
contopeşte pe cele „trei Sfinte” într-o domnie 

şi o dumnezeire, oare se deosebeşte față de 
Trisaghionul cântat de noi? 

Aşadar imnul troparului „Unule născut” 
s-a unit cu imnul Trisaghionului pentru că 
ambele se referă la dumnezeire, marcând 
apropierea intrării în altar a arhiereului, din 
mijloc. 


Capitolul XIV 
Intrarea arhiereului în sfântul altar 
simbolizează arătarea Domnului nostru 
lisus Hristos la fluviul Iordan 


Să vorbim despre această intrare, cât ne 
va ajuta Dumnezeu, potrivit cu puterile 
noastre. Noi socotim că intrarea arhiereului în 
sfântul altar simbolizează arătarea la lordan şi 
înfăţişarea în public a lui Hristos, Dumnezeul 
nostru. Pentru aceasta, precum se pare, fâşiile 
de marmură, înguste şi negre, care se află pe 
suprafaţa podelii Bisericii celei Mari, întocmai 
ca nişte şiruri şi care dau impresia că curg la 
distanțe potrivite unele față de altele, sunt 
numite fluvii. 

Până la intrare, deşi exista Arhiereul- 
Hristos, totuşi nu se arătase și nu se făcuse 
cunoscut tuturor, chiar dacă şedea în mijlocul 

poporului,  săvârşind încă şi lucrări 
supranaturale şi extraordinare.  Sosind 
momentul, preotul, care se găseşte în mijlocul 
altarului, înainte de intrarea arhiereului, 
întocmai ca Înaintemergătorul când săvârşea 
botezul pocăinţei, văzând pe arhiereu intrând, 
se retrage la o parte, zicându-şi în sinea sa în 
linişte ceea ce a zis şi loan: „Acesta trebuie să 
crească, iar eu să mă micşorez” (loan III, 30) 
şi de aceea îi cedează arhiereului locul, spre a 
săvârşi pe cele mai mari. Cântarea „Veniţi să 
ne bucurăm de Domnul”, cântată de către 
psalți, înfăţişează cuvintele Apostolilor, după 
Botezul Domnului, pe care le spuneau despre 
Hristos. Şi mai înainte de a fi chemaţi, unii 
rosteau: „Veniţi, am aflat pe Cel dorit”, iar alţii 
ziceau: „Vino şi vezi” şi, în fine, alții: „Au 
venit, au văzut unde sălăşluieşte şi au rămas la 
el în ziua aceea” (loan 1, 38, 39) şi, mai pe 
scurt, toate cele în legătură cu Botezul, mai 
înainte de chemarea generală, le discutau 
Ucenicii unii cu alţii. lar cuvintele: „Să ne 
grăbim către faţa Lui spre mărturisire”, aceasta 
înseamnă: Fiindcă, zice, Acesta Care s-a arătat 
acum este Dumnezeu mai înainte de veci şi 
creator al cerului şi al pământului şi al mării, 
dar acum s-a făcut om, asemenea nouă, având 
toate cele proprii ale naturii omeneşti, în afară 

de păcat, dar, pe de altă parte, va veni din nou 
în momentele cele mai de pe urmă, cu aceeaşi 
persoană, să judece viii şi morții, nu încă cu 
astfel de corp, dar nici necorporal. Tocmai 
pentru aceste motive, pe care EI însuși le ştie, 
privitoare la corpul absolut îndumnezeit, se 
rostesc cuvintele: Veniţi să ne închinăm Lui, 
crezând în EI ca în Dumnezeu, căzând înaintea 
Lui pentru cele ce am păcătuit. Să ne grăbim şi 
să ajungem la fața Lui întru mărturisire şi cu 
zdrobire de inimă, pentru ca să-L aflăm pe El 
însuşi judecător milostiv, căci în iad nu mai 
este mărturisire. De aceea, acum trebuie să 
dăm năvală şi s-o apucăm înainte. 


Capitolul XV 
Suirea arhiereului în jeţul arhieresc din 
altar, după terminarea Trisaghionului, 
simbolizează suirea la ceruri a Domnului, 
precum şi ridicarea de la Vechiul Testament 
la înălțimea harică a Noului Testament 


Îndată după intrarea în altar şi după 
sfârşitul  Trisaghionului urmează  suirea 
arhiereului în jețul arhieresc înalt. Aceasta 
simbolizează suirea de pe pământ la cer şi 
ieşirea din mijlocul vieţii josnice a iudeilor şi 

ridicarea mai sus faţă de Legea Vechiului 
Testament,  îngăduită acestora dintr-un 
pogorământ indulgent, aşa încât de aici este 
limpede că după instituirea Botezului s-a făcut 
începutul primirii harului divin. În continuarea 
acestora, se introduce la mijloc stihul numit 
prochimen, care s-a numit aşa fiindcă se aşază 
înaintea tuturor simbolurilor harului nou. După 
aceasta, devin cunoscute şi chemarea 
Apostolilor şi desemnarea lor, prin citirea 
Faptelor lor sau a Epistolelor. Pe lângă acestea 
se face cunoscut şi harul celor care au scris 
Sfintele Evanghelii. Actul pecetluirii prin 
binecuvântarea pe care obişnuieşte s-o facă 
arhiereul dinăuntru, la sfârşitul Trisaghionului, 
se caracterizează ca plinire, întocmai ca o 
pecetluire a cuvintelor profetice rostite mai 
înainte despre Hristos, căci venirea Lui în trup 
a fost o pecetluire care sancţionează ca 
adevărate cele spuse mai înainte de profeţi. 
Aceasta a fost rânduită şi ca început al faptelor 
măreţe, demne de Dumnezeu şi al 
răscumpărării neamului omenesc. 

Există însă şi o pecete a păcii aceleia care 
a desființat domniile fărămiţate şi a decretat 
pacea îndelungată pentru popoare. De aceea, 
arhiereul rostește „Pace tuturor”, făcând să se 

înțeleagă că Hristos, Tatăl păcii, a adus spre o 
unitate şi pe cele pământeşti şi pe cele cereşti. 


Capitolul XVI 
Citirea din Faptele Apostolilor şi din 
Epistole înseamnă alegerea Apostolilor de 
către Domnul, iar efectul miraculos al 
predicii lor în lume confirmă puterea 
divină a Domnului Hristos şi 
adevărul Evangheliei 


Să nu se scandalizeze cineva care aude 
acestea şi să nu spună: Cum de ai aşezat tu la 
început, înaintea simbolurilor patimilor, cele 
săvârşite de către Apostoli după Înviere? 

Dar să ştii tu, care spui aceste lucruri, că 
nici o enigmă, nici un simbol, nici o 
comparaţie nu pot să respecte întru totul, în 
mod neschimbat, asemănarea lucrurilor cu care 
le compară” şi nici nu pot să păstreze 
asemănarea persoanei şi a momentelor şi a 
ordinii celei dintâi şi celei de a doua şi a celor 
ce urmează, dar mai ales identitatea lor. S-au 
înfăţişat însă aşa încât să poată purta icoana 


% Cf. Sf. Chiril al Alexandriei, Comentariu la 
Evanghelia după Luca, cap. XVI. 
69 


prototipului, dar este cu neputinţă a se păstra 
ceea ce este asemănător. Să spunem aşadar că 
citirea din Fapte şi din Epistole ne înfăţişează 
alegerea Apostolilor şi sfârşitul făgăduințelor 
lui Hristos, Dumnezeul nostru, din care se 
dovedeşte puterea Lui şi infailibilitatea 
adevărului, fiindcă EI a zis către ei: „Veniţi 
după Mine şi vă voi face pescari de oameni” 
(Matei IV, 19). Priveşte cum pescarii şi 
neştiutorii de carte au scos lumea din adâncul 
înşelăciunii şi de la răsăriturile soarelui până la 
apusurile lui se vestesc faptele lor, iar 
învățăturile lor domină toate celelalte legi şi 
porunci. Dar ceea ce este mai minunat decât 
toate este puterea iscusinţei Apostolilor, care 
n-a avut efect numai cât au zăbovit ei în viaţă, 
aşa cum a fost cazul cu ceilalți pescari, după 
moartea cărora a încetat şi acţiunea lor. Ceva 
şi mai de admirat: Cu toate că ei au semănat 
sămânţa numai la o parte din toate neamurile, 
sămânţa aceea aruncată de ei a reînsuflețit pe 
mulţi pescari și vânători şi ostaşi şi negustori şi 
agricultori, care au adus rod însutit Stăpânului 
şi Creatorului, cum se poate vedea până azi şi 
până la sfârşitul veacului acestuia că mulţi 
dintre cei necredincioşi se apropie de Sfântul 
Botez, pescuiţi de năvodul acestor pescari. 
Cam aceste lămuriri se pot da cu privire la 

citirea Faptelor şi Epistolelor dumnezeieşti ale 
Apostolilor. 


Capitolul XVII 
Înţelesul citirii cu voce tare a Sfintei 
Evanghelii, al cântării Aliluia şi al căditului 
în acest moment 


Citirea cu voce tare a Sfintelor şi 
dumnezeieştilor Evanghelii înseamnă 
cuvintele, poruncile, legile  înseşi ale 
Domnului Hristos însuşi, Dumnezeul nostru, 
pe care le-a orânduit pentru noi, patimile, 
îngroparea, Învierea şi Înălțarea Sa la ceruri. 

Despre minuni, Evangheliştii au alcătuit 
un cuvânt scurt, lămurind printr-o vorbire 
scurtă mulțimea nesfârşită de minuni. 

Fiindcă Dumnezeu, Cel slăvit în cântări, 
este şi om în același timp, Fericiţii Părinţi l-au 
compus şi imnuri mixte. Ca şi imnul 
Trisaghion, tot aşa şi Aliluia este un imn 
îngeresc, pentru ca să se facă cunoscut că este 
Dumnezeu din cântările îngereşti iar, că este 
om, să se facă cunoscut din cele de la noi. 

Cădirea în momentul cântării imnului 
Aliluia, cu mişcarea continuă a cădelniţei arată 
harul Sfântului Duh, care a fost dat Ucenicilor, 

când au fost trimişi să vindece toată boala şi 
toată neputința în Israel. 

Rugăciunea şi cererile de după citirea 
Evangheliei până la Imnul heruvimic ne indică 
învățătura lui Hristos, Dumnezeul nostru, în 
timpul celor trei ani şi catehizarea celor care 
au fost pregătiți pentru Botez, pentru care i-a 
atras puterea cuvintelor şi efectul minunilor. 
Atunci, şi catehumenii, şi cei care încă nu erau 
vrednici pentru Sfintele Taine ale lui Hristos 
sunt trimişi afară. Rugăciunile făcute în acest 
interval de timp sunt şi pentru catehumenii 
înşişi, şi pentru credincioşi şi chiar pentru 
arhiereul însuşi. 

Sfinţii Părinţi, gândindu-se cum trebuie să 
fie sufletul şi mâna celui care se va atinge de 
preacuratul Trup al lui Hristos, Dumnezeul 
nostru, că acesta (sufletul) trebuie să fie mai 
curat decât razele soarelui, au rânduit 
rugăciunile pentru iertarea păcatelor, care va fi 
prin iubirea de oameni a lui Dumnezeu. 


Capitolul XVIII 
Ducerea Sfintelor de la proscomidie pe 
sfânta masă înseamnă drumul din Betania 
la Ierusalim al Domnului Hristos, înălțarea 
Sa pe cruce, îngroparea, Învierea 
şi Înălțarea la ceruri. Sfânta masă, cu 
acoperământul ei, cu poziția ei în mijlocul 
altarului, cu liniile perimetrului ei, 
simbolizează cerul şi pământul, care se 
unesc pentru jertfa ce se săvârşeşte aici 


Strămutarea Sfintelor, zic, a Trupului 
Domnului şi a Sângelui, de la proscomidie şi 
ducerea lor pe sfânta masă, după Heruvic, 
simbolizează mergerea Domnului din Betania 
la Ierusalim. În acel moment, şi marea 
mulţime de popor şi copiii evreilor îi aduceau 
Domnului cântări de laudă, cu adâncă simţire, 
ca unui împărat şi biruitor asupra morţii. Dar şi 
îngerii, împreună cu heruvimii, îi aduceau 
întreită cântare de laudă, în mod înţelegător. 
Diaconii poartă sceptrele şi săbiile”! mari ca 


21 Subota latină spune: Hinc in picturis Graecae missae 
vides angelos, quorum vicem gerunt diaconi, gladiis 
armatos. Et caeremoniarum apud nos magistris baculus 
instar sceptri est („De aceea, în picturile | liturgice 

simboluri ale împărăției, pe care le purtau în 
vechime, precum şi evantaiele, care se numesc 
ripide şi care sunt simbolul heruvimilor. Imnul 
heruvimic, cântat, ne îndeamnă pe toţi, de aici 
şi până la sfârşitul Sfintei Liturghii, să avem 
mintea mai atentă, lepădând toată grija cea 
lumească, ca unii care vom primi pe Marele 
Împărat prin Sfânta Împărtăşanie. 

Depunerea Sfintelor pe sfânta masă ne 
aminteşte în acest moment foişorul cel 
aşternut, iar după puţin timp aceeaşi depunere 
a Sfintelor ne aminteşte şi înălțarea pe cruce și 
la sfârşit simbolizează îngroparea şi Învierea şi 
după aceea Înălţarea. 

Dacă Fericiţii Părinți n-ar fi prezentat pe 
fiecare în parte din cele ce s-au săvirşit 
atunci, ceasul şi timpul şi locul, încă ar mai 
fi fost nevoie de alte strămutări şi de mai 
multe altare şi de pe ele să se săvârşească 
Taina iconomiei divine, ca ceva reproşabil. 
Ei au imitat un mod de lucrare demn de 
creația divină, atât cât îi este îngăduit omului 
să imite şi să săvârşească cele dumnezeieşti. 
Ei au întocmit, pe de altă parte, acoperişul de 


greceşti vezi îngeri al căror rol îl îndeplinesc diaconii, 
înarmaţi cu săbii. La noi, bastonul pe care-l au superiorii 
Bisericii în timpul ceremoniilor este în loc de sceptru al 
stăpânirii”). 

deasupra al sfintei mese, ca un cer 
împodobit, iar pe de altă parte au delimitat 
altarul sfânt sub cele patru coloane ale 
baldachinului, fapt prin care se împlineşte şi 
cuvântul profetic care zice: „Dumnezeu a 
săvârşit mântuirea în mijlocul pământului” 
(Ps. LXXIII, 18), toţi mărturisind că centrul 
pământului a fost delimitat în lerusalim şi 
acolo a îndurat Domnul toate cele ale 
patimilor: trădarea, judecata, cele mai înainte 
de cruce şi cele de după răstignire. Fiindcă şi 
sfânta masă ne înfăţişează o linie de 
întretăiere a cerului şi a pământului şi fiindcă 
are poziţia ca un centru al coloanelor şi al 
ripidelor în cerc, în mod natural, ea însăşi ar 
putea fi considerată drept cer. Fie că s-ar 
găsi în India, fie că s-ar găsi în Insulele 
Britanice, sfânta masă ne face să înțelegem 
că lucrează mântuirea în mijlocul 
pământului, prin cele ce se săvârşesc pe ea. 
Celui care zice că nu fiecare biserică are 
baldachin şi  fundament-piedestal şi 
colonade, este de ajuns să-i spunem că în 
fiecare biserică este statornicită prin lege 
forma semicirculară a altarului. Şi absida 
altarului reprezintă emisfera cerească, având 
în mijloc, sub ea, sfânta masă. 

A Capitolul XIX 
Indatoririle clericilor şi credincioşilor de a 
se pătrunde de însemnătatea celor 
ce se rostesc şi se săvârşesc în această parte 
a Sfintei Liturghii, care se numeşte 
„anaforă” 


După depunerea Sfintelor Daruri pe sfânta 
masă, arhiereul făcând rugăciunea pentru sine 
şi pentru popor, cere ca să fie bine plăcută lui 
Dumnezeu şi Tatăl jertfa cea pusă înainte a 
Unuia-Născut Fiului Său. Acesta, Cel jertfit, 
S-a dat pe Sine însuşi ca jertfă spre slava 
Tatălui Său propriu, deşi Tatăl n-a cerut 
aceasta, iar sângele vărsat spre cinstea 
părintească a devenit preț pentru eliberarea 
întregii omeniri, întocmai ca un preţ de 
răscumpărare. 

Apoi, diaconul rosteşte cu voce tare: „Să 
ne iubim unii pe alţii”, aşa încât sărutarea 
Simţită care se face acum să fie primită 
înţelegător în inimă şi să înlăturăm tot gândul 
rău. 

Diaconul, glăsuind poruncitor, repetă 
cuvântul „uşile”, zicând: „Uşile, uşile, cu 
înțelepciune să luăm aminte”, adică, nu ca 

nişte neînțelepți şi fără judecată să îndrăznim 
către aceste Sfinte Daruri, nici ca şi cum am 
săvârşi ceva comun, neschimbabil, cu fapta şi 
cu gândul (puterea), conform deprinderii de 
fiecare zi, pentru ca să părem că aducem o 
jertfă bineplăcută lui Dumnezeu, ci, după ce 
vom cunoaşte cu claritate pe fiecare dintre 
prototipurile care se săvârşesc acum, pentru 
cine şi în ce mod se săvârşesc, ni se fixează în 
minte ceea ce este util şi drept. 

Se cade deci ca cei inițiați şi conducători 
în cele tainice, adică preoții şi arhiereii şi toţi 
care slujesc acestea, să cunoască rațiunea celor 
ce se săvârşesc și la ce se referă fiecare în 
parte. Acest lucru este propriu naturii 
raţionale, cum ne porunceşte şi cuvântul: „Cu 
înțelepciune să luăm aminte”. Acestor cuvinte 
le urmează: „Să stăm bine, să stăm cu frică, să 
luăm aminte, Sfânta Jertfă”. Care este jertfa? 
Este limpede că ea este privirea atentă către 
prototipurile simbolurilor ce se săvârşesc, 
pentru că şi numele de anaforă însemnează 
ceva care serveşte la arătat şi la asemănare şi 
pentru aceasta, înfricoşându-ne şi, în acelaşi 
timp, înlăcrimându-ne, ca unii care acum 
vedem pe Dumnezeu-Omul pătimind pentru 
noi, aşa să stăm cu atenţie, cu înţelepciune, 
pentru ca, cu pacea şi cu liniştea ființelor 

raționale de pe pământ, producând sau înălțând 
acestea, să ne învrednicim să vedem sfânta 
Înviere a Sa şi de aici să ne umplem de 
bucurie, dar mai ales noi cei care ne 
împărtăşim cu vrednicie cu Sfântul Trup, în 
acest loc sfânt, căci aceştia împreună pătimesc 
cu EI şi se îngroapă şi înviază împreună cu El. 


Capitolul XX 

Credincioşii răspund că vor aduce lui 

Dumnezeu, ca jertfă de laudă, mila şi pacea 
şi că vor avea inimile lipite de Domnul. Se 
rosteşte Crezul, în auzul tuturor, 

fiindcă tainele credinței nu mai sunt 

interzise ca în epoca primară creştină, când 
se respecta disciplina arcană 


Pe lângă acestea, arhiereul ne 
îndeamnă: „Sus să avem inimile şi toată 
mintea”. Credincioşii, rostindu-se acestea, 
făgăduiesc că vor proaduce în primul rând 
milă, apoi pace, ca jertfă de laudă. Ei mai 
mărturisesc că tot aşa au şi inimile către 
Domnul, precum li s-a poruncit. 

După acestea s-a stabilit să se 
rostească  dumnezeiescul Simbol al 
credinţei ortodoxe, pentru ca din aceasta să 

fie cunoscut tuturor că Unul din Treime, 
Fiul Cel Unul-Născut şi Cuvântul Tatălui 
Celui fără de început s-a făcut şi om, 
pentru mântuirea noastră, întrupându-Se 
din Sfânta Fecioară, răstignindu-se şi 
îngropându-se, şi înviind. Aceste lucruri 
sfinte sunt săvârşite după sfintele Sale 
porunci, pentru ca nu numai prin vorbe, ci, 
neîncetat, şi prin faptele mântuirii noastre, 
care se săvârşesc, să ne arătăm că trăim, 
dar în același timp că trăim într-un mod 
demn. Să mărturisim, pe de o parte, că Ela 
răbdat patimile cu trupul, dar pe de altă 
parte, că dumnezeirea Lui s-a păzit 
nepătimitoare, dar în acelaşi timp să 
mărturisim acestea, pentru ca, prin rostirea 
cu voce tare a acestui Simbol dumnezeiesc, 
şi cei neștiutori, şi cei neînvăţaţi, auzindu-l 
rostit, să priceapă întru totul formulele 
misterului credinţei, care nu mai sunt 
interzise pentru auzurile multora. 

Capitolul XXI 
Închiderea uşilor împărăteşti, tragerea 
perdelei şi acoperirea Sfintelor Daruri cu 
„aerul” simbolizează noaptea întunecoasă 
în care Domnul Hristos a fost judecat 
la Ana şi Caiafa şi cele ce s-au întâmplat cu 
Sfântul Apostol Petru 


Închiderea uşilor şi tragerea perdelei de 
deasupra lor, precum se obişnuieşte în 
mânăstiri şi acoperirea Sfintelor Daruri cu un 
acoperământ numit aer, înseamnă, după cum 
credem, noaptea aceea în care a avut loc 
trădarea Domnului de către ucenicul Său şi 
ducerea la Caiafa şi înfăţişarea la Ana şi 
mărturiile mincinoase, desigur şi batjocurile şi 
scuipările şi toate celelalte ce s-au întâmplat 
acolo. Pentru ce altceva a fost numit aer acest 
acoperământ, decât că ceea ce este acoperit de 
el redă întru totul marginea atmosferei 
întunecoase a nopţii de care s-a vorbit? În 
noaptea aceasta, şi marele Petru, stând afară la 
poartă, a fost introdus înăuntrul curții, prin 
mijlocirea ucenicului cunoscut arhiereului. 
Aici, întâmpinându-l şi sluga şi cei care şedeau 
lângă rugul focului, îl mustrau şi i-au urmat şi 

celelalte câte l-au împins spre prăpastia 
tăgăduirii, îngăduindu-i-se ca, după această 
cădere să ajungă la ridicare şi laudă. 

Momentul în care se ridică aerul şi când 
se strânge perdeaua şi când se deschid uşile 
închipuie dimineaţa în care L-au adus pe 
Domnul şi L-au predat conducătorului Pilat 
din Pont. În momentul acesta, adică în 
momentul închiderii uşilor şi a perdelei, Sfinţii 
Părinți au rânduit ca ipodiaconii să stea afară 
în spaţiul sfântului naos, ca într-o curte a 
sfântului altar, înlăturând orice obiect de 
scandal din mijloc, dându-i afară şi trimițându-i 
înapoi pe cei care, cu neruşinare şi lipsă de 
respect, aleargă încoace şi încolo, spre 
vătămarea sufletească a celor curaţi sufleteşte, 
ca pe o slugă oarecare. Cei care rostesc cu 
voce tare cuvintele: „Câţi suntem credincioşi”, 
întăresc pe credincioşii care sunt de faţă, 
aducându-le aminte în mod tainic de căderea 
lui Petru, tocmai în acest moment, pentru ca 
nici unul dintre ei, furat prin înfricoşare sau 
prin vicleşug de către demoni, care stau 
totdeauna în rugul de foc al pedepsei şi care 
introduc cugetări arzătoare mai ales în inimile 
celor mai ridicați în virtute, să nu şovăie cu 
mintea, să nu se gândească numai la scuipările 
peste obraz şi la batjocoriri, ci să fie atent şi la 

sângele, şi la patimile, şi la moartea Domnului 
Hristos Dumnezeu. Şi în situația aceasta, 
întocmai ca un apărător al lui Dumnezeu, să-l 
dăruiască ceea ce este întru totul lipsit de 
durere şi ceea ce nu cauzează, neînțelepțeşte, 
nici o durere şi aşa să se repeadă asupra 
prăpastiei celor cu închipuiri, făcând să se 
vadă tăgăduirea de către ei a întregii 
iconomii a lui Hristos în atelierul ascuns al 
cugetului lor. 


Capitolul XXII 
Să ne ferim de a cădea în prăpastia în care 
s-a prăbuşit însuşi Sfântul Apostol Petru 


la seama, deci, cum ne-au învăţat Sfinţii 
Părinţi să ne înfățişăm faptele marelui Petru, 
din acel moment şi loc, ca să ne gândim că, 
deşi era temelia Bisericii, pe care însăşi 
Biserica avea să fie zidită, Providența a dispus 
în mod chibzuit să i se ia episcopatul sfânt, în 
acel moment, aceluia care, scufundându-se în 
astfel de greşeală, era în pericol să se 
prăbuşească. 

Cum ar fi cu putință, ca dintre cei care 
există azi, care n-au obținut nici episcopatul 

sfânt şi nici vreo slujbă corespunzătoare, să nu 
cadă într-o astfel de prăpastie? 

Unii spun că ipodiaconii reprezintă 
simbolul toiagului legal, care era ținut în mână 
de cei care mâncau pasca aceea, fiindcă 
ipodiaconii, stând afară, obligă pe credincioşi 
la linişte, din partea lor, pentru ca preoții din 
interior, având liniştea asigurată ca o bază 
sigură, să săvârşească în linişte sfintele mistere 
liturgice. 


Capitolul XXIII 
Diaconii, când apără încetişor Sfintele 
Daruri cu ripidele, simbolizează puterile 
cereşti, care au fost alături de Domnul 
Hristos în noaptea condamnării. Crucea 
a devenit obiect de venerare pentru creştini 


Ce ar putea să spună cineva despre 
ripidele sfinte, ţinute acum în mână de către 
diaconi şi mişcate de către ei pe deasupra 
Sfintelor, ca şi cum ei ar fi într-o stare de 
încremenire, până la plinirea rugăciunii: 
„Trimite Duhul Tău cel Sfânt peste noi şi peste 
aceste Daruri ce sunt puse înainte”? 

Pe de o parte, este îndrăzneţ să mai 
vorbeşti despre acestea, dar pe de altă parte, 

pentru că am consimţit o dată să ne supunem 
îndemnului celui care ne-a poruncit, haide să 
vorbim şi despre acestea, cu ajutorul lui 
Dumnezeu. Dacă acestea vor fi bine primite şi 
de către alţii, Domnului să-l mulțumim. Eu 
ştiu bine că acestea nu sunt întru totul 
criticabile şi nici nu sunt în afara dogmelor 
credinței creştinilor. Noi spunem deci că 
totdeauna şi peste tot au asistat şi puterile 
cerești pe Domnul Hristos, mai ales în noaptea 
aceea în care a fost dat. Aşadar, Puterile cereşti 
însele, văzând aducerea la Caiafa, înfăţişarea 
la Ana, mărturiile mincinoase, lovirile cu 
vergile,  scuipările, palmele peste obraz, 
batjocura aceea a iudeilor, îmbrăcarea cu 
hlamidă roşie de către soldați, coroana de 
spini, închinăciunile în batjocură şi toate câte 
ni le istorisesc Sfintele Evanghelii şi câte le-au 
lăsat la o parte, poate, din cauza mulțimii lor, 
nedumerite pentru fiecare din cele petrecute şi 
uimite de mărimea îndelung-răbdării Lui, 
acoperindu-şi fețele lor, se întorceau cu spatele 
şi iarăşi, adânc mişcate, îşi reîntorceau faţa la 
El. Aceasta o făceau puterile cereşti continuu, 
până la înălțarea Domnului pe Cruce, căci 
crucea a devenit sfârşit al patimilor trupului şi 
al ruşinii după acestea, ceva mai mult, aceasta 
a devenit slavă, iar nu ruşine, fiindcă ea este 

început al lucrărilor şi puterilor dumnezeirii, 
fiindcă de aici s-a făcut cutremurul acela al 
pământului întreg şi întunericul de trei ceasuri 
peste tot pământul, chiar şi despicarea pietrelor 
şi a catapetesmei templului şi deschiderea 
mormintelor, încă şi învierea morţilor şi câte a 
săvârşit Mântuitorul, coborându-se în iad. 


Capilolul XXIV 
Ecfonisul „Cântarea de biruinţă, cântând, 
strigând...” care se rosteşte înainte de 
rugăciunile pentru sfințirea Darurilor, este 
imnul triumfal al puterilor cereşti, 
înălțat Domnului pentru biruința Sa asupra 
patimii şi a morţii 


De aceea, după ce Domnul Hristos a ajuns 
la locul răstignirii, Puterile cereşti au lăsat 
înfăţişarea de încremenire şi uimire. Diaconii 
vântură, deci, ripidele sfinte spre amintirea 
faptelor acelora, cum s-a spus. De aici reiese 
limpede că toate ocările de dinaintea 
răstignirii, onorurile aduse în derâdere şi 
batjocurile se răsfrângeau mai mult asupra 
Celui ce suferea, precum şi asupra puterilor 
cereşti. Fiindcă Cel ce a pătimit acestea a fost 
om desăvârşit şi tot aşa era şi Dumnezeu 

desăvârşit, într-o singură persoană purtând 
două  firi, neamestecate, neschimbate şi 
invariabile, pe de o parte, firea omenească a 
îndurat patimile, dar pe de altă parte, firea 
dumnezeiască a fost ferită de patimă. Potrivit 
cu acestea, și slujitorii iniţiaţi ai mântuirii 
noastre, şi învățătorii noştri în cele tainice, 
când cântă pentru iconomia divină a patimii şi 
îndelunga-răbdare, înalță doxologia curată şi 
vrednică de Dumnezeu firii celei mai presus de 
ființă a lui Dumnezeu, întocmai ca pe o 
doxologie adusă Lui de către heruvimi şi 
serafimi. 

Tocmai spre aceasta ne îndrumează pe noi 
ecfonisul numit al cântării de biruinţă, fiindcă 
trebuie să ne ridicăm acolo de unde am 
coborât. 


Capitolul XXV 
Cele ce urmează după „Sfânt, Sfânt, Sfânt 
Domnul Savaot”: „Luaţi, mâncaţi...”, „Beţi 
dintru acesta toţi...”. Se vorbeşte despre 
cuvântul toți, arătându-i-se înțelesul 


Imediat după ecfonisul rostit, urmează 
trisaghionul (Sfânt, Sfânt, Sfânt Domnul 
Savaot”).  Cântându-se acesta, se zice 

rugăciunea, mai ales a Marelui Vasile, dar şi a 
dumnezeiescului Hrisostom, care începe de la 
firea dumnezeiască şi ajunge până la întrupare 
şi după ce (acești doi sfinți) au expus toată 
iconomia mântuitoare, rostesc cu glas înalt: 
„Luaţi, mâncaţi...” Se pare că lipsa cuvântului 
„toți” din cuvintele „Luaţi, mâncaţi” şi adaosul 
lui îndată în „Beţi dintru acesta toţi” stârnesc o 
discuţie. Noi spunem că acest cuvânt „toți” are 
un înţeles dublu: istoric şi spiritual, în acelaşi 
timp. Înţelesul istoric îl are pentru că se referă 
la vicleșugul trădătorului, săvârşit chiar cu 
Sfintele Taine, iar înțelesul spiritual îl dau de 
Dumnezeu văzătorii Apostoli şi Sfinţii Părinţi. 
Trebuie să spunem mai ales înțelesul spiritual: 
După ce toţi Ucenicii au primit sfânta pâine 
din mâinile lui Hristos Dumnezeul nostru, 
după ce s-au împărtășit cu frica lui Dumnezeu 
şi cu credinţă, numai luda, luând-o, a ascuns-o 
şi arătând-o iudeilor a expus batjocurii Sfânta 
Taină. Tocmai de aceea, cum spun Sfinţii 
Părinţi, se adaugă zicerea: „Căci nu voi spune 
taina ta vrăjmaşilor tăi” la „Cinei Tale celei de 
taină”. Desigur, Sfântul Sânge, pe care toţi l-au 
primit cu buzele şi cu gurile lor dintr-un singur 
pahar, n-a putut să-l ascundă vicleanul, dar, 
luându-l la fel ca şi ceilalţi, l-a băut. Domnul, 
Care cunoaşte toate mai înainte de a se fi 

întâmplat, ştiind acest lucru, a omis cuvântul 
toţi” la ceea ce a spus despre Pâine, dar la 
cele privitoare la pahar, fiindcă şi Iuda se va 
împărtăşi din el, l-a adăugat. Aşa s-a spus cu 
privire la aceasta. 


Capitolul XXVI 
Indatorirea creştinilor de a fi vrednici 
pentru primirea Sfintei Împărtăşanii 


De acum înainte, potrivit cu aceste 
cuvinte, trebuie să explicăm şi ceea ce a 
fost prezentat într-o formă sensibilă de 
către cunoscătorii tainelor, spre folosul şi 
învățătura de obşte. 

S-a spus în mod clar „Luaţi, mâncaţi”, 
printr-o poruncă de învățătură şi de îndemn 
către toți oamenii, pe care şi mai părinteşte 
îi îndeamnă Sfinţii Părinţi, pentru ca cei 
necredincioşi să se apropie de credință nu 
aduşi cu forţa sau cu sila, ci mai ales 
convinşi şi prin libera alegere a sufletului, 
ceea ce cere porunca religiei şi a credinţei. 
Pe de altă parte, după ce ne-am apropiat şi 
ne-am curăţit prin Sfântul Botez, tot aşa să 
ne  învrednicim să primim hrana cea 
nepieritoare a învățăturilor. Sfântul Vasile 

cel Mare zice celor care nu sunt încă 
botezați cu Sfântul Botez: „Dulceaţa 
mierii, cum s-o fac eu cunoscută celor care 
n-o cunosc? Gustaţi şi vedeţi că bun este 
Domnul” (Ps. XXXIII, 9). Desigur că cei 
ce au crezut, cei care de acum fac parte din 
ceata drepteredincioşilor, să nu ia Sfintele 
Taine cu totul indiferent şi fără cercetare de 
sine, căci Apostolul zice: "”"Cercetează-se 
deci omul pe sine şi numai aşa să mănânce 
din astă pâine şi să bea din acest pahar” (| 
Cor. XI, 28). El spune acest lucru aici cu 
privire la fiecare credincios. Aşadar, cel 
ce-şi dă seama că el nu este vrednic de 
împărtăşirea cu aceste Sfinte Taine, nici 
să nu îndrăznească să le ia, nici să le 
mănânce. 

Pentru aceasta s-a omis cuvântul „toţi” 
de lângă cuvântul „luaţi”, adică „luaţi” 
numai aceia care aveţi conştiinţa cercetată. 

Cu privire la cuvintele „beţi toţi”, ele sunt 
o poruncă pentru cei care s-au împărtăşit cu 
Sfântul Trup, care le porunceşte zicându-le: 
Nimeni din cei care s-au învrednicit să se 
împărtăşească cu Sfântul Trup să nu zică în 
sinea lui că nu este nevoie să bea şi din 
Sânge, ci toţi câți v-aţi împărtăşit din Trup, 
beţi şi din Sfântul Sânge din potir, pentru 

ca şi prin aceasta să mărturisiţi că două 
sunt firile într-o singură persoană”. Şi aşa 
precum primiți aceasta ca un preț pentru 
libertatea lumii, preţ oferit de bună voie, 
siliți-vă să dobândiţi voi înşivă libertatea, 
în mod desăvârşit. Întru totul am fost 
încredințaţi că noi bem Sângele acesta, în 
amintirea Aceluia, fiindcă cuvintele „Ori 
de câte ori veţi mânca pâinea aceasta şi 
veți bea paharul acesta” (1 Cor. XI, 26) 
arată că în fiecare zi trebuie să se 
săvârşească aceasta de către cei care pot şi 
că trebuie să slăvim patimile Lui pentru noi 
şi să-l înălțăm imne de laudă până la a 
doua şi slăvită venire a Lui. 


2 
Argument ortodox pentru împărtăşirea credincioşilor 
„sub utraque specie”, iar nu „sub unica specie ritu”. 

Capitolul XXVII 
Arhiereul rosteşte epiclesa. Autorul explică 
deosebirea dintre textul Sfântului 
Vasile cel Mare şi cel al Sfântului loan 
Hrisostom şi menţionează că Sfântul loan 
introduce în Liturghia sa şi rugăciunea 
pentru pomenirea şi în favoarea sfinților 
părinți, a patriarhilor şi drepţilor, 
după epiclesă 


După rugăciunea de invocare a 
Sfântului Duh, arhiereul arată cu mâna 
Sfintele, zicând: „Şi fă adică pâinea 
aceasta însuşi cinstit Trupul Domnului şi 
Dumnezeului şi Mântuitorului nostru isus 
Hristos, iar ce este în potirul acesta, însuşi 
cinstitul Sânge al Hristosului Tău, care s-a 
vărsat pentru viața lumii, prefăcându-le cu 
Duhul Tău cel Sfânt”*. 

Noi ştim şi credem că acestea aşa se 
prefac cum cere epiclesa. 


* Textul citat aici de Teodor de Andida este corupt. El 
citează din Liturghia Sfântului Vasile, dar inversând 
ultimele propoziții ale frazei. 

Marele Vasile însă, înaintea cuvintelor 
„prefăcându-le cu Duhul Tău cel Sfânt”, a 
pus cuvintele: „cel care s-a vărsat pentru 
viața lumii”. Acestea nu sunt în 
contradicție unele cu altele, căci, pe de o 
parte, unul (Sfântul loan Hrisostom) a scris 
aceasta cu scopul ca să arate atributul 
Duhului, începător al vieţii, iar pe de altă 
parte, altul, a cărui claritate în vorbire urcă 
până la cer (Sfântul Vasile) ne arată că 
există aceeaşi ființă şi lucrare, pe lângă 
aceeaşi voinţă și putere a Treimii, atribuind 
Tatălui cooperarea la prefacerea Sfintelor. 
De aici, amândoi confirmă că toate câte 
lucrează Tatăl, aceleaşi lucrează şi Fiul şi 
Sfântul Duh şi câte lucrează Fiul, aceleaşi 
şi Tatăl şi Mângăâietorul, şi câte lucrează 
Acesta, aceleaşi și Tatăl şi Unul-Născut. 

De acum înainte, rugăciunea numită de 
după sfinţirea Sfintelor Daruri, care 
conține un înţeles dublu, şi pe cel din 
mintea Marelui Vasile, şi pe al celui care 
are o gură mai de preţ decât tot aurul, 
strălucitul loan, le înfăţişează cele mai 
frumoase lucruri celor care le caută. 
Sfântul Vasile introduce astfel pomenirea 
sfinților, zicând: Ca să aflăm milă şi har, 
împreună cu toţi sfinţii părinți, patriarhi şi 

92 


cu toți drepţii, la rând. Grăitorul de Aur 
însă, cum s-a arătat, spune că este drept ca 
jertfa să fie adusă şi pentru ei. Fireşte, nu 
numai pentru păcătoşi şi-a vărsat Sângele 
Păstorul cel bun şi s-a făcut pe Sine jertfă 
Tatălui spre răscumpărarea lor, dar de 
acum chiar şi pentru drepţii înşişi, căci nu 
există care să trăiască și să nu păcătuiască, 
chiar dacă o singură zi ar fi viaţa lui. De 
îndată ce toţi sunt vinovaţi, pentru toți a 
murit, fiindcă toţi cei care au fost înainte 
de cruce s-au făcut vinovaţi din cauza 
călcării poruncii de către cel întâi zidit şi 
din cauza altor răutăţi, care s-au continuat 
şi au fost înlănțuiți de către moarte. Nici 
Legea lui Moise n-a mântuit pe vreunul din 
ei. Unul deci a murit atunci pentru toți. Noi 
mărturisim că vedem însăşi moartea şi 
Învierea prin misterele liturgice şi este clar 
că acum se împlinesc de către cei ce aduc 
jertfă după vrednicie toate cele ale vremii 
de atunci, 

Capitolul XXVIII 
Arhiereul liturghisitor poate să mijlocească 
cu rugăciunile sale chiar şi pentru sfinții 
înşişi, pentru că el poartă în sine chipul 
Marelui Arhiereu, pe lângă că 
este şi arhiereu luat dintre oameni 


Dar să nu zică cineva: cum le-ar fi cu 
putință arhiereilor înşişi să mijlocească pentru 
aceşti sfinți?”* Nu este ceva imposibil aceasta, 
mai ales din partea celor care s-au învrednicit 
să poarte chipul Marelui Arhiereu. De altfel, ei 
înşişi ne arată că, dintre cele rostite sau 
săvârşite de către ei în Sfânta Liturghie, pe 
unele le săvârşesc ca arhierei luaţi dintre 
oameni, iar pe altele le proaduc lui Dumnezeu 
ca săvârşite mai presus de om, ca pe nişte 


Într-o notă dedesubt, editorul din Migne, P.G., explică 
în limba latină sensul rugăciunii din Liturghia Sfântului 
Ioan Gură de Aur, de după sfinţirea Darurilor: „Desigur 
că noi pomenim la sfânta masă însăşi pe martiri, nu aşa 
precum pomenim pe alţii, care se odihnesc în pace, încât 
chiar să facem rugăciuni pentru ei, ci mai degrabă îi 
pomenim, pentru ca ei înşişi să se roage pentru noi, 
pentru ca să fim nedezlipiți de urmele lor” (Fer. 
Augustin, /n Joan tractatus, LXXXIV, 1). 

imnuri heruvimice şi serafimice, ca pe toate 
celelalte câte sunt mai presus de vrednicia lor, 
fie rostindu-le cu vocea ridicată, fie 
pronunţându-le în sinea lor, precum ne arată 
foarte limpede marele Dionisie. El spune că 
Sfânta Liturghie, care se săvârşeşte sub ochii 
noştri, se săvârşeşte spre imitarea puterilor 
cereşti ale cetelor acelora al căror simbol îl 
poartă liturghisitorii, unii fiind aleşii locului şi 
rangului întâi, alţii ai locului al doilea şi ale 
celor următoare. Pe diacon îl numeşte 
curăţitor, pe preot luminător, iar pe arhiereu 
desăvârşitor. 

Când ai să auzi „Încă aducem ie această 
slujbă cuvântătoare” şi că arhiereul murmură 
tainic şi chemările altor sfinţi, că rosteşte cu 
voce înaltă, mai pătrunzătoare: „Mai ales 
pentru prea sfânta, prea curata, prea 
binecuvântata Stăpâna noastră, de Dumnezeu 
Născătoare”, cine crezi tu că este cel ce spune 
acestea? Eu cred că aceasta se spune de către 
persoana Domnului, fiindcă în altă parte 
rugăciunea spune: „Căci Tu eşti Cel ce aduci şi 
Cel ce Te aduci, Cel ce primeşti şi Cel ce Te 
împarți”, pentru ca să se arate deci că numai 
Domnul Dumnezeu-Omul este fără de păcat şi 
că, pur şi simplu, EI s-a dat pe Sine pentru toți 
şi că toate câte s-au săvârşit atunci, patima 

îngroparea şi Învierea, acestea toate se 
săvârşesc şi acum prin simboluri, pentru cei ce 
cred. S-a stabilit de către grăitorii de 
Dumnezeu şi de către învăţători ca acestea să 
se săvârşească în acelaşi fel. 


Capitolul XXIX 
Domnul Hristos este în Sfânta Liturghie, în 
acelaşi timp, «şi Miel, şi victimă, şi 
Arhiereu» şi de aceea mijloceşte pe lângă 
Tatăl pentru toți, chiar pentru sfinți 


La înțelegerea clară ne conduce ecfonisul 
de după citirea acestei rugăciuni, formulată aşa 
şi la Marele Vasile, şi la Hrisostom. 

Cum s-ar putea pune de acord zicerea: „Ca 
să aflăm milă şi har”%5, cu ecfonisul: „Mai ales 
pentru prea sfânta, prea curata”? De Dumnezeu 
insuflatul ne face să înțelegem, cu toată 
uşurinţa, şi altceva: că, de îndată ce toți drepții 
vor sta în partea dreaptă a Judecătorului, dar şi 
cea care a născut pe Domnul Dumnezeu-Omul, 
şi va fi arătat şi locul şi treapta fiecăruia, cu 
toate acestea, dat fiind faptul că noi toţi suntem 
într-o treaptă, preotul se roagă ca noi să ne 


% Vezi Liturghia Sfântului Vasile cel Mare. 

învrednicim de treapta din locul celor care, 
având cu adevărat o viață neprihănită, I-au fost 
bine plăcuți, iar nu să fim între cei de la stânga 
şi osândiţi. Mai important este să înțelegem că 
acestea sunt spuse şi săvârşite ca din partea lui 
Hristos, căci Cel ce se jertfeşte în mod 
nesângeros este Fiu şi Cuvânt şi Miel şi 
victimă, în acelaşi timp, şi tot El însuşi este şi 
Arhiereu în veci. Aşadar, El însuşi mijloceşte 
pentru noi la Tatăl Său. Însuşi faptul că preotul 
zice: „Luaţi, mâncaţi, acesta este Trupul Meu”, 
oare, nu este spusă aceasta ca din partea lui 
Hristos însuşi? Astfel, cele spuse de către 
arhiereu în Sfânta Liturghie au un înţeles întreit: 
unele, ca din partea unui mijlocitor dintre 
oameni şi consacrat Tatălui, altele ca imitare a 
puterilor cereşti, iar altele ca din partea lui 
Hristos însuşi, Dumnezeul nostru. 

Dar pentru care motiv Sfinţii Părinți au 
unit pe toţi sfinţii Vechiului şi Noului 
Testament? În rândul întâi, pentru toate cele 
spuse mai înainte; în al doilea rând, ca să arate 
că unul este Dumnezeu, şi al acelora şi al 
acestora, Cel căruia I-a plăcut să săvârșească 
misterul acesta prezent, existent însă mai 
înainte de veci; în al treilea rând, pentru că toți 
am fost vindecaţi prin rănile Lui şi fiindcă 
pentru toți s-a vărsat Sângele Lui. 

Capitolul XXX 
După ecfonisul „Mai ales pentru prea 
sfânta...”, diaconul pomeneşte dipticele 
morților, iar arhiereul pomeneşte sfinții 
Noului Testament. Vechiul Testament, 
împreună cu Cortul mărturiei, 
preînchipuie Noul Testament 


După aceea, în timp ce diaconul 
pomeneşte cu glas încetişor dipticele celor 
adormiți, arhiereul iarăşi începe pomenirea 
sfinţilor Noului Testament, punând la început 
pe Întâimergătorul loan, precum evangheliştii 
l-au pus mai înainte de venirea pe pământ a 
Mântuitorului, ca pe primul vestitor şi 
predicator al venirii lui Hristos şi ca cei care 
întăresc cuvântul lui Hristos că: „Între cei 
născuți din femei nu s-a ridicat nimeni mai 
mare decât acesta”, apoi punând pe apostolii şi 
pe sfinţii a căror pomenire o săvârșim. 

Pentru ce spunem că acestea se numesc 
Testament? Fiindcă legislaţia dată prin Moise a 
fost simbolul acestui Testament Nou şi însuşi 
Cortul mărturiei constituia schiţele de plan 
premergătoare ale acestuia, care au fost numite 
Testament de către Dătătorul de lege. Deci 

dacă preînchipuirea este numită Testament, cu 
atât mai mult Adevărul care a apărut. Cortul 
acela de la început conţinea, după Sfântul 
Pavel (Evr. IX, 1) prescripţii religioase şi alte 
mărturii ale tainelor minunate, dar avea şi 
porunci şi rânduieli ale lui Dumnezeu şi 
făgăduinţe pentru cei care păzesc aceste 
porunci. Cu privire la aceştia, Legiuitorul a 
fixat ca regulă de conduită că trebuie să asculte 
de el şi de poruncile date, până va veni Acela 
de la Care pornesc, precum spune Patriarhul 
Iacob (Fac. XIX, 17-22). Dar însuşi Moise aşa 
a grăit, zicând: „Prooroc ca şi mine va ridica; 
pe acesta să-L ascultați în toate câte vă va 
spune vouă” (Deut. XVIII, 15). 


Capitolul XXXI 
Domnul Hristos, Cel prezis de profeți, a 
desăvârşit Legea Veche, dând Testamentul 
Nou, pe care l-a pecetluit cu Sângele Său 


Aşadar Domnul Hristos, fiind prezis de 
către aceia, de către Iacov şi de către Moise şi 
apoi de către profeţii inspirați de Dumnezeu, a 
venit şi a împlinit cele ce lipseau Legii Vechi, 
cum Însuşi a zis: „N-am venit să stric Legea ci 
s-o împlinesc” (Matei V, 17). A împlinit-o cu 

adevărat, pentru că a tăiat rădăcinile şi 
originile păcatului. Dintre cei ce sunt 
veghetori, nici unul nu va înainta vreodată spre 
săvârşirea păcatului, fiindcă Legea Veche zice: 
„Să nu ucizi”, iar Domnul Hristos, dătătorul și 
al acesteia şi al celei noi, a adăugat: „Nici să 
nu te mânii”. Aceea zii „Să nu faci fapte 
desfrânate”, aceasta: „Nici să nu pofteşti” 
(Exod XX, 13-17; Matei V, 21 ş.u.) şi câte 
altele, în continuare, mai sunt de auzit de la 
Sfinţii Părinţi. Şi Testamentul cel dintâi a fost 
consfințit cu sânge, şi acesta — Noul Testament 
— de asemenea, fiind întărit cu Sângele 
Mielului Cel preacurat, întocmai ca un 
testament oarecare, cu un roşu de o culoare 
împărătească, pecetluit în tot contextul cu 
scrisul de mână (proprie), îi rămâne Bisericii, 
indestructibil şi infailibil. Suportând multe 
atacuri ale duşmanilor, s-a arătat însă mai tare 
decât porţile iadului, prin puterea Celui care a 
imprimat acest Testament în sufletul 
credincioşilor, căci Însuşi spune prin gura 
Profetului: „lată vin zile şi vă voi pune în 
inimile voastre un legământ, nu ca cela pe care 
l-am încheiat cu părinții voştri, ci voi da legile 
mele în inimile lor şi mă vor cunoaşte toți, de 
la cel mai mic până la cel mai mare al lor, şi 
vor fi în stare să fie învăţaţi chiar de către 

Dumnezeu Însuşi” (leremia XXXI, 31 ş.u.). 
Pentru aceasta Domnul Hristos n-a lăsat nimic 
scris, dar ne-a rânduit prin cuvinte, pe de o 
parte, învăţăturile şi poruncile ca lege a 
noastră, iar pe de altă parte, prin tradiția 
practică, ne-a rânduit misterul divin liturgic. 
Încă a mai făgăduit, zicând: „Când va veni 
Mângâietorul, pe care Eu îl voi trimite vouă de 
la Tatăl, Acela vă va învăţa pe voi şi vă va 
aminti toate pe care vi le-am spus eu. Și altele 
va vesti, pe care acum nu puteți să le auziți sau 
să le purtați” (loan V, 26). Venind 
Mângâietorul, s-a făcut ceea ce a făgăduit 
Domnul. 


Capitolul XXXII 
Sfinţii Apostoli, sub inspiraţia Duhului 
Sfânt, au alcătuit rugăciuni pentru Sfânta 
Liturghie. Sfinţii Părinţi au alcătuit apoi 
servicii divine definitive, pe care le 
avem şi astăzi 


De bună seamă, atunci Apostolii au 
exercitat şi funcția de arhierei şi, locuind în ei 
Sfântul Duh, în formă de limbi de foc, 
învăţându-i cele ce trebuie şi desemnându-i pe 
fiecare din ei pentru neamul al cărui dialect i-a 

învățat să-l vorbească, alcătuiau sfinte 
rugăciuni pentru misterele liturgice şi ierurgii 
corespunzătoare puterii de înțelegere a fiecărui 
popor, atât pentru împrejurările contemporanilor, 
cât și pentru cursele ascunse ale persecutorilor”. 
Poate că în rugăciuni şi în ecfonise se deosebeau 
unii de alţii, dar schema principală a misterelor 
liturgice transmise era conformă cu însuşi 
modelul pe care Domnul nostru Iisus Hristos ni 
l-a încredinţat. 

După Apostolii de Dumnezeu grăitori, 
unii dintre Sfinţii Părinţi, în mod particular, 
fiecare îşi alcătuia şi rugăciuni, şi ecfonise, şi 
un serviciu divin complet (axolovOa)'% cum 
au făcut strălucitul întru Sfinţi Epifanie şi 
Marele Vasile şi Sfântul Hrisostom. Cu toate 
acestea, toţi şi-au scos apa învățăturilor 
dogmatice din râurile izvorului de viață dătător 
al Mângâietorului. Biserica dreptcredincioşilor 


% Este interesantă şi vrednică de reţinut părerea lui 
Teodor de Andida că fiecare Apostol a fost învăţat prin 
inspirația divină limba acelui popor pentru care va 
trebui să fie destinat în mod special. 

” Şi Pseudo-Sofionie, în Comentariul linurgic, capitolul I, 
mărturiseşte aproape ad litteram cele cuprinse aici. 
%* Vezi Pr. Prof. P. Vintilescu, Sensul cuvântului 
Siro; şi axoiovbia în terminologia liturgică, 
Bucureşti, 1946. 

102 


a primit aceste învățături dogmatice ca spuse şi 
practicate de însuşi Domnul Hristos. Şi acum, 
mai înainte de celelalte, predomină Sfânta 
Liturghie a Marelui Vasile şi a Sfântului 
Hrisostom, împreună cea a Darurilor celor 
mai înainte sfinţite, despre care unii spun că 
este a lui Iacov, fratele Domnului, alţii a lui 
Petru, apostol şi corifeu, iar alţii a altora. 


Capitolul XXXIII 
Rânduiala Sfintei Liturghii, începând de la 
rugăciunea de pomenire de după „Mai ales 
pentru prea sfânta...” pînă la „Tatăl nostru” 


După pomenirea apostolilor şi a sfinților, 
despre care s-a vorbit mai înainte, se face 
citirea numelor morţilor pomeniţi şi a celor 
pentru care se aduc Sfintele Daruri. După 
aceea se face pomenirea preoţilor şi a 
conducătorilor statului şi a tuturor laolaltă. Dar 
alcătuitorii Sfintei Liturghii, năzuind ca 
arhiereul să imite pe Dumnezeu, hotărăsc, pe 
bună dreptate, ca el să se roage şi pentru 
duşmani, căci se cade ca un astfel de arhiereu 
să fie mijlocitor între Dumnezeu şi oameni Si: 


% Vezi Evr. VII, 26, 29. 

Apoi urmează ecfonisul „Întâi pomeneşte, 
Doamne, pe arhiepiscopul nostru”, din care 
învăţăm supunerea față de puterea superioară, 
precum şi faptul că cel care proaduce Sfintele 
Daruri este părtaş şi la credința arhiereului 
acestuia pomenit şi un urmaş păstrător al 
Tradiţiei, al misterelor liturgice, nu însă un 
inovator oarecare iniţiat sau descoperitor al 
simbolurilor Darurilor proaduse de el. După 
aceste  ecfonise se citesc  pomelnicele 
(dipticele) celor vii, de pildă ale arhiereilor, ale 
conducătorilor statului şi ale celorlalți, 
diaconul rostindu-le cu voce tare. Arhiereul 
însă se roagă pentru pacea tuturor Bisericilor şi 
cere iertare pentru greşelile lor înseşi şi îndată 
urmează şi altă rugăciune pentru el însuși şi 
pentru popor. După ecfonis se rosteşte cu voce 
ridicată de către tot poporul rugăciunea «Tatăl 
nostru, Care eşti în ceruri», care ne-a fost 
predată de către Dumnezeul nostru. 


Capitolul XXXIV 
Despre rugăciunea domnească 
„Tatăl nostru” 


S-a hotărât să fie rostită aici această 
rugăciune şi pentru alte multe şi necesare 

rațiuni, care sunt cunoscute numai de cei care 
sunt în stare să desluşească misterele lui 
Dumnezeu. Cât priveşte părerea noastră, se 
rosteşte aici rugăciunea „Tatăl nostru” pentru 
că şi aceasta este strâns unită cu partea mai 
însemnată din misterul liturgic, ca fiind 
atotcuprinzătoare şi pentru ca să nu aibă unii 
prilejul să spună că Domnul Hristos ne-a 
poruncit să rostim numai această rugăciune, şi 
nimic altceva, cum spun şi ereticii, numiți 
evhiţi, pe care îi numesc (istoricii) şi masalieni 
şi fundaiți. Aceştia ne stau împotrivă, spunând 
că chiar dacă cineva ar rosti această rugăciune 
de zeci de mii de ori, din nou trebuie s-o spună 
şi altceva nimic să nu adauge, denumind, 
nebunește, curată vorbărie (bolboroseală) pe 
celelalte imnuri şi mărturisiri. Dar chiar 
Domnul şi Dumnezeul nostru lisus Hristos, ca în 
toate celelalte, tot astfel ne arată şi ne învaţă prin 
această rugăciune conținutul schematic și forma 
cererilor, cum trebuie şi pentru care lucruri este 
necesar să ne rugăm, interzicându-ne prin 
cuvintele acestei rugăciuni cererea lucrurilor 
pieritoare şi de scurtă durată, să cerem numai 
pâinea cea spre ființă, adică pâinea aceea care 
întăreşte şi susține substanța corpului, ca să nu 
fie distrusă de foame istovitoare. Pe lângă 
aceasta, El ne îngăduie să cerem aici ca să nu 

cădem în ispită. Cu privire la celelalte cereri 
cu caracter duhovnicesc şi cu privire la cele 
potrivite pentru veacul viitor, a stabilit pentru 
toți să le alcătuiască şi după forma şi după 
caracterul acestei rugăciuni rostită de Domnul 
însuşi. 


Capitolul XXXV 
Noi avem îngăduinţa şi îndatorirea să 
rostim şi alte rugăciuni, pentru ca 
Dumnezeu să ne fie binevoitor 


Aceşti blestemaţi de Dumnezeu, evhiț 
care atribuie diavolului, în mod nemintos, până 
şi puterea şi începutul acestui univers întreg — 
0, câtă nebunie! — limitează orice rugăciune a 
oricui se roagă numai la aceste cuvinte (ale 
rugăciunii domnești). Dar toată ceata de 
Dumnezeu grăitorilor Apostoli şi după ei tot 
şirul Sfinţilor Părinţi, deşi învaţă că cei ce se 
roagă să facă cereri prin formule uzuale 
asemănătoare şi potrivit cu caracterul acesta (al 
rugăciunii „Tatăl nostru”) totuşi, învăţându-ne 
că Bunul Stăpân devine binevoitor prin cuvinte 
foarte multe şi prin felurite doxologii, au unit-o 
şi pe aceasta cu alte multe rugăciuni. Ce 
judecată facem noi? Pentru faptul că Domnul 

Hristos n-a adăugat la această rugăciune 
datoria de a plânge şi a suspina (pentru păca- 
tele noastre), de aici urmează că trebuie să 
respingem aceste îndatoriri? Dar marele profet 
şi rege David, cum şi prin ce mijloace a şters 
păcatul adulterului şi al omuciderii? Oare, nu 
scăldând în fiecare noapte patul şi așternutul 
cu lacrimi? Cum au fost găsiți înrouraţi cei trei 
tineri chiar în mijlocul cuptorului cu foc? 
Oare, nu zicând: „Noi am păcătuit, cele 
nelegiuite am săvârşit? Acum nu ne mai este 
îngăduit să deschidem gura. Făcutu-ne-am 
ruşine şi ocară robilor Tăi şi celor ce se 
închină Ţie”3 şi toate câte se cuprind în 
această rugăciune? După aceea, ca şi cum ei — 
cei trei tineri — n-ar fi nemulţumiţi de acestea, 
cheamă cu glas răsunător întreaga creatură ca 
să aducă mulțumire şi cântare de laudă 
Creatorului. Nu sunt oare şi acestea vorbărie, 
o, ucenici ai lui antihrist şi premergători ai 
venirii lui? Eu nu mă abţin de a vă numi pe voi 
înaintemergători ai lui. 


* Texte citate din Cântarea celor trei tineri, versetele 6, 
10, 38 ş.u.. greşit indicate de autorul din Migne că s-ar 
găsi la Daniel III, 29. 

Aşadar prin aceste rugăciuni, cu originea 
la Sfinţii Părinţi, Dumnezeu este mai milostiv 
şi mai înduplecat spre îndurare faţă de noi. 


Capitolul XXXVI 
Desfăşurarea slujbei Sfintei Liturghii de 
după ecfonisul „Cu darul şi cu îndurările” 


Acum, ajungând cu cuvântul la locul de 
după ecfonisul rugăciunii plecării capetelor, 
am crezut de cuviință să fie inserate aici cele 
ce se săvârşesc conform tradiției bisericeşti. 

S-a spus chiar că la începutul 
proscomidiei se pregăteşte, împreună cu 
sfântul Trup, şi dumnezeiescul Sânge de către 
diacon, care toarnă adică şi o mică parte din 
apă. Darurile cele sfinţite şi prefăcute de către 
Sfântul Duh rămân aşa până în momentul 
înălțării de pe disc a cinstitului Trup al lui 
Hristos, Dumnezeul nostru. Atunci se aduce 
apă încălzită foarte bine într-o cană şi din ea se 
amestecă, prin turnare, cu Sfintele Daruri, 
aşezate pe sfânta masă, în vase, fie că sunt 
cupe mari, fie că sunt potire. Aceasta se face 
pentru ca, precum din izvorul de viaţă al 
coastei sfinte au ieşit ambele elemente — sânge 
şi apă — pline de căldură, tot aşa şi apa foarte 

caldă, care se toamă în sfântul potir, în 
momentul împărtăşirii, să ţină locul întru totul 
de simbol desăvârşit, atunci când cei care se 
împărtăşesc se ating de cupa potirului, 
întocmai ca de însăşi coasta cea dătătoare de 
viață. i 

Să revenim însă la desfăşurarea expunerii. 


Capitolul XXXVII 
Înălțarea cinstitului Trup de pe sfântul disc 
închipuie înălțarea Domnului pe 
cruce şi Învierea din morți, iar împărtăşirea 
liturghisitorilor închipuie împărtăşirea 
Apostolilor la Cina cea de Taină 


După ecfonisul rugăciunii de plecare a 
capetelor şi după metania arhiereului, se face 
înălțarea Sfântului Trup al Domnului și 
Dumnezeului nostru lisus Hristos, precum zice 
preotul mărturisitor, care spune cam ceea ce au 
spus profeţii ca îndemn, zicând: „Inălțați pe 
Domnul Dumnezeul nostru şi vă închinați 
aşternutului picioarelor Lui, că sfânt este. lată 
Domnul sfânt, Cel mai înainte prezis, se înalță. 
Deci, cel ce este sfânt să se apropie, fiindcă 
cele sfinte numai celor sfinţi li se cuvin”. Dar 
ascultătorii, gândindu-se la slăbiciunea firii 

omenești, spun: „Unul singur este sfânt, 
Domnul lisus Hristos Cel ce este întru totul 
lipsit de păcat”. Şi îndată se face împărtăşirea 
Sfântului Trup. Dar chiar dacă se împarte, 
neîmpărțit rămâne şi netăiat în bucăţi, în 
fiecare parte din cele tăiate aflându-se acelaşi 
Dumnezeu-om întreg, dar şi împărțit în acelaşi 
timp. Deşi a fost supus stricăciunii şi morţii, 
totuşi Trupul Lui, în iad, n-a văzut stricăciune. 

Înălțarea  cinstitului Trup închipuie 
ălțarea pe cruce şi moartea pe ea şi însăşi 
Învierea. 

Împărtăşirea arată împărtăşirea aceea de 
dinainte de patimă, la Cina cea de Taină, din 
pâinea şi din paharul comun, despre care 
Mântuitorul nostru a spus: „Nu mai bea din 
acesta, până când îl voi bea, nou, în împărăţia 
Tatălui Meu”, pe care I-a şi băut după Înviere, 
în mod neobişnuit şi extraordinar totodată, nu 
pentru că în acest moment Trupul ar avea 
nevoie de hrană, ci spre convingerea 
Ucenicilor despre Înviere. 

Capitolul XXXVIII 
Despre ridicarea sfintelor fărâmituri de pe 
sfântul disc, despre ultima cădire a 
Sfintelor Daruri, despre rugăciunea 
amvonului şi despre anafură 


După acestea, se face rugăciunea de 
mulțumire şi ridicarea sfintelor fărâmituri 
rămase, ceea ce simbolizează Înălțarea 
Domnului şi Dumnezeului nostru, fiindcă 
atunci zice preotul: „Înalță-te peste ceruri, 
Dumnezeule, şi peste tot pământul slava Ta”. 
În ziua Înălţării, când Domnul se ridica, îngerii 
ziceau către Apostoli: Acesta, Care s-a înălțat 
de la voi, iarăşi va să vină ca Judecător. Atunci 
tot genunchiul I se va pleca, al celor cereşti şi 
al celor pământeşti şi slava Lui va fi peste tot 
pământul. Dacă acum mai sunt şi unii dintre 
cei care nu-L mărturisesc, atunci nici unul nu | 
se va mai împotrivi, căci atunci, spune 
Grigorie Teologul, vor crede, când îl vor vedea 
coborându-se din ceruri şi şezând ca Judecător. 

Ultima cădire înseamnă harul Sfântului 
Duh, dat prin insuflarea Apostolilor, după 
Înviere. 

Rugăciunea ultimă a amvonului este ca o 
pecetluire a tuturor cererilor şi ca o 
recapitulare ordonată, corespunzătoare 
primelor şi celor mai de cinste concluzii. 
Intreagă Sfânta Liturghie se săvârşeşte, 
îndeosebi, pentru cei ce au proadus Sfintele 
Daruri, dar şi pentru cei care au dat daruri şi 
apoi pentru toate cele ce au mai rămas, con- 
form acestei rugăciuni unice. Deoarece unii 
care stau în afara altarului, adesea bâjbiie cu 
mintea în nedumerire, frământându-se şi 
întrebându-se care să fie oare scopul şi 
înțelesul şi puterea rugăciunilor murmurate în 
taină de către arhiereu şi doresc să primească 
oarecare cunoștință şi despre acestea, tocmai 
de aceea Sfinţii Părinţi au creat forma acestei 
rugăciuni, ca o recapitulare a tuturor celor 
cerute prin rugăciuni, făcându-i să cunoască 
țesătura, pe cei ce caută s-o cunoască, din 
caracteristica marginii ei. 

Ceea ce a rămas (din pâinea adusă în 
biserică), ce este altceva decât simbolul 
corpului Sfintei Fecioare,  împărtăşirea 
evloghiei şi a prescurii? Căci se frânge pâinea 
şi se distribuie celor care o primesc cu credință 
ca o împărtăşire dintr-o evloghie nespusă; este 
dată ca un contradar, celor care au adus-o, ca 
ofrandă plină de sfinţenie din Sfintele Daruri şi 

aşa prisoseşte sfințirea şi binecuvântarea 
pentru cei credincioşi, din împărtăşirea cu 
Preacuratul Trup şi Cinstitul Sânge al lui 
Hristos, Dumnezeul nostru, Cel născut din 
Sfânta Fecioară. 


Capitolul XXXIX 
Nu este îngăduită săvârşirea mai multor 
liturghii în aceeaşi biserică şi în aceeaşi zi. 
Povăţuire pentru cazul când sunt lăsate sau 
uitate Sfintele Daruri nepotrivite. 


Adăugând încă un fapt, îi voi pune 
sfârşit cuvântului. Fiindcă unii dintre 
preoți, parte din ei sub pretextul unei 
nevoi, parte dintr-o lăcomie nesăturată, nu 
se sfiesc să săvârşească două liturghii, ci, 
cu îndrăzneală, răstignesc pe Hristos şi 
îndată ÎL răstignesc din nou, adesea şi 
săvârşind acestea pe un singur altar. Şi 
tocmai de aceasta, grăbindu-se spre acest 
foarte înfricoşător lucru, adesea, fie dintr-un 
accident al vieţii, fie din neglijenţă, ei lasă 
Sfintele Daruri nepotrivite şi se întâmplă, 
după trecerea a trei sau mai multe zile, ca 
ele să fie găsite pline de umezeală şi de 
funingine şi de aceea este cu neputinţă ca 

cineva să le consume. De aceea trebuie ca 
acestea să fie distruse prin foc, iar cenuşa 
rămasă din ele să fie depusă într-un loc 
însemnat, căci aşa ardeau în foc şi oasele 
rămase ale mielului aceluia al Vechiului 
Testament. Preotul care nu neglijează 
acestea va fi scutit de pedepsele stabilite de 
canoane. De altfel, din Mielul nostru nimic 
nu este de nemâncat, nimic care să producă 
silă la mâncare şi cu duritate de os, fiindcă 
Acesta este şi Cuvânt substanţial, iar 
Cuvântul este cuprins în tot sufletul, care 
s-a pregătit pe sine cu vrednicie ca locuinţă 
a Lui. La aceasta nu numai El vine, dar a 
spus că va veni şi Tatăl împreună cu EI şi 
Sfântul Duh şi că îşi vor face locuință 
alături de EI. x 

Capitolul XL 
Încheiere. Cele scrise aici sunt numai o 
călăuză, care ne conduce spre sfintele 
mistere ale căror frumuseți nu se pot vedea 
în toată natura lor 


Acestea au fost schițate, după 
neputința noastră, datorită rugăminţii 
fierbinţi permanente, a bărbatului care ne-a 
dat îndemnul, însă cel care va citi acestea 
nicidecum să nu creadă că cu acestea s-a 
terminat toată tâlcuirea sfintelor mistere 
liturgice, ci să creadă că i s-a întâmplat şi 
lui ca şi oricărui şi anume că, dacă cineva 
din cei ce dor să vadă frumuseţile 
minunate şi nevăzute ale unui oraş ar 
întâlni o călăuză oarecare, fiind condus de 
mână de ea, va putea să vadă, ca printr-o 
fereastră, strălucirea şi splendoarea razelor 
emise de acolo, nicidecum nu va putea să 
vadă natura însăşi a bunătăţilor, care zac 
aici într-ascuns. „Căci tainele Mele, zice 
Domnul, pentru Mine şi pentru ai Mei” 
(Isaia XXIV, 16). Dar cum aş putea cu 
însumi, care nu numai că m-am depărtat de 
El (Dumnezeu), dar sunt cu totul departe 

chiar şi de cei care se apropie de EI, să 
cuget sau să grăiesc ceva demn de cele ale 
Lui? Totuşi îi este plăcut şi Lui ceea ce se 
face după putere, numai dacă ceea ce este 
conceput nu este departe de dogmele şi 
poruncile Lui. Dacă cineva va afla ceva 
folositor în cele scrise, să facă lui 
Dumnezeu o rugăciune de iertare pentru 
mine, care m-am ostenit, pentru cele 
greşite de mine. După aceea, şi mulțumire 
pentru cele de sus, pentru că Dumnezeu 
obişnuieşte să lumineze din munţii cei 
veşnici pe cei care s-au învrednicit să 
prive în mod înţelegător. 

Că Lui 1 se cuvine toată slava, cinstea 
şi închinăciunea, Tatălui şi Fiului şi 
Sfântului Duh, acum şi pururea şi în vecii 
vecilor. Amin. 

CUPRINS 


- Episcop Vasile Coman, 
PREFAȚA - Insemnătatea Sfintei Liturghii în 
viața credincioşilor 


- Pr. Prof. Nic. Petrescu, 
PREZENTARE 


Capitolul 1 

Cele ce se săvârşesc în Sfinta Liturghie sunt 
simboluri ale tuturor actelor  iconomiei 
mântuirii neamului omenesc şi au ca centru 
Sfânta Euharistie. Din cauza bogăției de 
înțelesuri a acestor simboluri, este nevoie de 
comentarii liturgice a. p. 39 


Capitolul Il 

Imaginile naturale folosite în Sfintele 
Evanghelii pentru lămurirea celor dumnezeieşti 
sunt introduse în asistența Sfântului Duh. 
Sfânta  Euharistie ne dă sănătate atât 
sufletească cât şi trupească ... .p.41l 

Capitolul INI 
Tainele iconomiei divine se pot desluşi în mod 
intuitiv prin cercetarea sfintelor icoane de pe 


p.43 


pereţii şi coloanele biser 


Capitolul IV 
Pluralitatea de înţelesuri a obiectelor 


ŞI 
actelor liturgice ... .p.45 


Capitolul V 

Introducere în erminia propriu-zisă a sfintei 
liturghii, scrisă sub îndemnul „bărbatului 
plăcut întru toate lui Dumnezeu”, episcopul 
Vasilie al Phitiei .. p.47 


Capitolul VI 

ata Fecioară, aleasă în chip special din 
toată  frământătura omenească, a făcut 
începutul mântuirii noastre şi pentru ea s-au 
.. p. 48 


alcătuit multe denumiri simbolice .... 


Capitolul VII 
Jertfa de pe sfânta masă este incomparabil 
superioară  jertfelor Vechiului Testament 


„..p. 50 

Capitolul VIII 

Alte dov din Sfânta Scriptură (Ps. CIX, 4, 
Evrei VII, 11, Maleahi 1, 11) despre înlocuirea 
cultului Vechiului Testament cu cel al Noului 


Testament ......... «po 52 
Capitolul IX 
Autorul începe explicarea proscomidiei ....... p. 54 


Capitolul X 

Simbolurile  proscomidiei sunt: Betleemul, 
Nazaretul, . Capernaumul. În momentul 
începerii Sfintei Liturghii, protosul şi arhiereul 
slujitor simbolizează pe Sfântul loan 
Botezătorul şi pe Domnul lisus Hristos .... p. 56 


Capitolul XI 

Preotul care începe slujba Sfintei Liturghii 
închipuie pe  Înaintemergător. Începutul 
Sfintei Liturghii, ectenia, antifoanele şi 
explicarea lor . „.p. 58 


Capitolul XII 

Pe lângă cele trei antifoane, se adaugă în 
prima parte a Sfintei Liturghii: „Pentru 
rugăciunile Născătoarei de Dumnezeu”, 
„Pentru rugăciunile sfinților Tăi” şi troparul 
„Unule-Născut ” ... „p.61 

Capitolul XIII 
Tâlcuirea Trisaghionului 
(Sfinte Dumnezeule) . 


Capitolul XIV 

Intrarea  arhiereului în Sfântul altar 
simbolizează arătarea Domnului nostru lisus 
Hristos la fluviul lordan statal D105 


Capitolul XV 
Suirea arhiereului în jețul arhieresc din altar, 
după terminarea Trisaghionului, simbolizează 
suirea la ceruri a Domnului, precum şi 
ridicarea de la Vechiul Testament la înălțimea 
harică a Noului Testament .... 


Capitolul XVI 

Citirea din Faptele Apostolilor şi din Epistole 
înseamnă alegerea Apostolilor de către 
Domnul, iar efectul miraculos al predicii lor 
în lume confirmă puterea divină a Domnului 
Hristos şi adevărul Evangheliei ............-. p. 69 


Capitolul XVII 
Înţelesul citirii cu voce tare a Sfintei 
Evanghelii, al cântării Aliluia şi al căditului în 
acest moment ... 


Capitolul XVIII 

Ducerea Sfintelor de la proscomidie pe sfânta 
masă înseamnă drumul din  Betania la 
Ierusalim al Domnului Hristos, înălțarea Sa 
pe cruce, îngroparea, Învierea şi Înălțarea la 
ceruri. Sfânta masă, cu acoperământul ei, cu 
poziţia ei în mijlocul altarului, cu liniile 
perimetrului ei, simbolizează cerul și 
pământul, care se unesc pentru jertja ce se 
săvârşeşte aici să p573 


Capitolul XIX 

Îndatoririle clericilor şi credincioşilor de a se 
pătrunde de însemnătatea celor ce se rostesc 
şi se săvârşesc în această parle a Sfintei 
Liturghii, care se numeşte «anaforă» ...... p. 76 


Capitolul XX 

Credincioşii răspund că vor aduce lui 
Dumnezeu, ca jerifă de laudă, mila şi pacea şi 
că vor avea inimile lipite de Domnul. Se 
rostește Crezul, în auzul tuturor, fiindcă 
tainele credinței nu mai sunt interzise ca în 
epoca primară creştină, când se respecta 
disciplina arcană ...p. 78 


Capitolul XXI 

Inchiderea uşilor împărăteşti, tragerea 
perdelei şi acoperirea Sfintelor Daruri cu 
„derul” simbolizează noaptea întunecoasă în 
care Domnul Hristos a fost judecat la Ana şi 
Caiafa şi cele ce s-au întâmplat cu Sfântul 
Apostol Petru .... ... p. 80 


Capitolul XXII 
Să ne ferim de a cădea în prăpastia în care s-a 
prăbuşit însuşi Sfântul Apostol Petru ..... p. 82 


Capitolul XXIII 

Diaconii, când apără încetișor Sfintele Daruri 
cu ripidele, simbolizează puterile cereşti, care 
au fost alături de Domnul Hristos în noaptea 
condamnării. Crucea a devenit obiect de 
venerare pentru creştini .. „.p. 83 


Capilolul XXIV 

Ecfonisul „Cântarea de _biruinţă, cântând, 
strigând, care se rosteşte înainte de 
rugăciunile pentru sfinţirea Darurilor, este 
imnul triumfal al puterilor cereşti, înălțat 
Domnului pentru biruința Sa asupra patimii şi 
a morții .... .p. 85 


Capitolul XXV 

Cele ce urmea după „Sfânt, Sfânt, Sfânt 
Domnul Savaot”: „Luaţi, mâncaţi... ”, „Beţi 
dintru acesta toți... Se vorbeşte despre 
cuvântul toți, arătându-i-se înţelesul ....... p. 86 


Capitolul XXVI 
Îndatorirea creştinilor de a fi vrednici pentru 
primirea Sfintei Impărtăşanii ... p. 88 


Capitolul XXVII 

Arhiereul rosteşte epiclesa. Autorul explică 
deosebirea dintre textul Sfântului Vasile cel 
Mare şi cel al Sfântului loan Hrisostom şi 
menţionează că Sfântul loan introduce în 
Liturghia sa şi rugăciunea pentru pomenirea 
şi în favoarea sfinţilor părinţi, a patriarhilor şi 
drepţilor, după epiclesă . sea D901 


Capitolul XXVIII 

Arhiereul liturghisitor poate să mijlocească cu 
rugăciunile sale chiar şi pentru sfinții înşişi, 
pentru că el poartă în sine chipul Marelui 
Arhiereu, pe lângă că este şi arhiereu luat 
dintre oameni .. p. 94 


Capitolul XXIX 
Domnul Hristos este în Sfânta Liturghie, în 
acelaşi timp, „şi Miel, şi victimă, şi Arhiereu” 
şi de aceea mijloceşte pe lângă Tatăl pentru 
toți, chiar pentru sfinţi 


Capitolul XXX 
După ecfonisul „Mai ales pentru prea 
Sfânta...” diaconul pomeneşte dipticele 


morților, iar arhiereul pomeneşte sfinţii 
Noului Testament. — Vechiul Testament, 
împreună cu Cortul mărturiei, preînchipuie 
Noul Testament p. 98 


Capitolul XXXI 

Domnul Hristos, Cel prezis de profeți, a 
desăvârşit Legea Veche, dând Testamentul Nou, 
pe care l-a pecetluit cu Sângele Său _. „p. 99 


Capitolul XXXII 

Sfinţii Apostoli, sub inspiraţia Duhului Sfânt, 
au alcătuit rugăciuni pentru Sfânta Liturghie. 
Sfinţii Părinţi au alcătuit apoi servicii divine 
definitive, pe care le avem şi astăzi ..... p. 101 

Capitolul XXXIII 
Rânduiala Sfintei Liturghii, începând de la 
rugăciunea de pomenire de după „Mai ales pentru 


prea sfânta...” pină la Tatăl nostru» ... p. 103 
Capitolul XXXIV 

Despre rugăciunea domnească 

„Tatăl nostru” „.p. 104 


Capitolul XXXV 

Noi avem îngăduința şi îndatorirea să rostim 
şi alte rugăciuni, pentru ca Dumnezeu să ne 
fie binevoitor p. 106 


Capitolul XXXVI 
Desfăşurarea slujbei Sfintei Liturghii de după 
ecfonisul „Cu darul şi cu îndurările” ... p. 108 


Capitolul XXXVII 

Înălțarea cinstitului Trup de pe Sfântul disc 
închipuie Înălțarea Domnului pe cruce şi Învierea 
din morţi, iar împărtăşirea — liturghisitorilor 
închipuie împărtăşirea Apostolilor la Cina cea de 
Taină „.p. 109 


Capitolul XXXVIII 

Despre ridicarea sfintelor fărâmituri de pe 

sfântul disc, despre ultima cădire a Sfintelor 

Daruri, despre rugăciunea  amvonului şi 
ESpPE: PRIf URĂ seca title ca ata fa at p. ll 


Capitolul XXXIX 

Nu este îngăduită săvârşirea mai multor 
liturghii în aceeaşi biserică şi în aceeaşi zi 
Povăţuire pentru cazul când sunt lăsate sau 
uitate Sfintele Daruri nepotrivite ........... p. Ll3 


Capitolul XL 

Incheiere. Cele scrise aici sunt numai o călăuză, care 
ne conduce spre sfintele mistere, ale căror frumuseți 
nu se pot vedea în toată Natura LO «.maaaaeuasee Pe LI5 

